Avis juridique important

|

31991D0029

91/29/ΕΟΚ: Απόφαση της Επιτροπής της 11ης Ιανουαρίου 1991 για την περάτωση της διαδικασίας αντιντάμπινγκ όσον αφορά τις εισαγωγές τσιμέντου portland, καταγωγής Γιουγκοσλαβίας

Επίσημη Εφημερίδα αριθ. L 016 της 22/01/1991 σ. 0034 - 0036

ΑΠΟΦΑΣΗ ΤΗΣ ΕΠΙΤΡΟΠΗΣ  της 11ης Ιανουαρίου 1991  για την περάτωση της διαδικασίας αντιντάμπινγκ όσον αφορά τις εισαγωγές τσιμέντου portland καταγωγής Γιουγκοσλαβίας  ( 91/29/ΕΟΚ ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη :  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό ( ΕΟΚ ) αριθ . 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από μέρος χωρών μη μελών της Ευρωπαϊκής Οικονομικής Κοινότητας ( 1 ), και ιδίως το άρθρο 9,  Μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται στον εν λόγω κανονισμό,  Εκτιμώντας ότι :  Α . ΔΙΑΔΙΚΑΣΙΑ  ( 1 ) Το Δεκέμβριο 1988, η Επιτροπή έλαβε καταγγελία που υπέβαλε η Associazione italiana tecnico economica de cemento ( Ιταλικός Οικονομικός Τεχνικός Σύνδεσμος Τσιμέντου ) εξ ονόματος των παραγωγών που αντιπροσωπεύουν το μεγαλύτερο μέρος των ιταλών  παραγωγών τσιμέντου .  ( 2 ) Η καταγγελία περιείχε καταφανείς αποδείξεις για την ύπαρξη πρακτικής ντάμπινγκ σε περιφερειακή βάση καθώς και για τις προκύπτουσες ζημίες που θεωρήθηκαν επαρκείς για να δικαιολογήσουν την κίνηση διαδικασίας προκειμένου να διαπιστωθεί κατά πόσον τα  γεγονότα που αναφέρει ο ισχυρισμός ισχύουν πράγματι και δικαιολογούν τη λήψη μέτρων . Συνεπώς, η Επιτροπή ανήγγειλε, με ανακοίνωση στην Επίσημη Εφημερίδα των Ευρωπαϊκών Κοινοτήτων ( 2 ), την έναρξη διαδικασίας αντιντάμπινγκ σχετικά με τις εισαγωγές  καταγωγής Γιουγκοσλαβίας στην Ιταλία τσιμέντου portland, άλλου από το λευκό τσιμέντο portland, χύμα ή σε σάκκους, το οποίο χρησιμοποιείται στις οικοδομές, και υπάγεται στον κωδικό ΣΟ 2523 29 00 και άρχισε έρευνα .  ( 3 ) Η Επιτροπή ενημέρωσε επίσημα τους εισαγωγείς και εξαγωγείς που είναι γνωστό ότι ενδιαφέρονται, τους αντιπροσώπους της Γιουγκοσλαβίας και τον καταγγέλλοντα, και έδωσε στα μέρη που ενδιαφέρονται άμεσα την ευκαιρία να γνωστοποιήσουν τις απόψεις τους  γραπτά και να ζητήσουν ακρόαση .  ( 4 ) Οι γιουγκοσλάβοι παραγωγοί/εξαγωγείς που συμμετέχουν στη διαδικασία αυτή γνωστοποίησαν γραπτά τις απόψεις τους . Ένας παραγωγός ζήτησε και έγινε δεκτός σε ακρόαση .  Οι ιταλοί εισαγωγείς του εν λόγω προϊόντος γνωστοποίησαν τις απόψεις τους γραπτά και ένας εξ αυτών ζήτησε και έγινε δεκτός σε ακρόαση .  Από τους εννέα ιταλούς παραγωγούς του προϊόντος που αναφέρει η καταγγελλία, τρεις αρνήθηκαν να απαντήσουν στο ερωτηματολόγιο της Επιτροπής προβάλλοντας το επιχείρημα ότι δεν θίγονται από τις εισαγωγές από τη Γιουγκοσλαβία . Οι υπόλοιποι έξι παραγωγοί  γνωστοποίησαν γραπτά τις απόψεις τους .  Οι έλληνες παραγωγοί του εν λόγω προϊόντος γνωστοποίησαν γραπτά τις απόψεις τους .  (5 ) Η περίοδος έρευνας όσον αφορά την πρακτική ντάμπινγκ ήταν από την 1η Μαΐου 1988 έως τις 30 Απριλίου 1989 . Όσον αφορά τη ζημία και τον κίνδυνο ζημίας, λήφθηκαν υπόψη τα γεγονότα που έλαβαν χώρα μετά τις 30 Απριλίου 1989 .  ( 6 ) Η Επιτροπή αναζήτησε και επαλήθευσε όλες τις πληροφορίες που θεώρησε αναγκαίες για τον προκαταρκτικό προσδιορισμό και διεξήγαγε έρευνες στις εγκαταστάσεις των ακολούθων κοινοτικών παραγωγών :  - Colacem, Gubbio,  - Sacci SpA, Rome,  - Cementir, Rome,  - Italcementi SA, Bergamo,  - Unicem, Torino,  - Friulcem, Torino,  - Cementizillo, Este .  Β . ΠΕΡΙΦΕΡΕΙΑΚΟΣ ΧΑΡΑΚΤΗΡΑΣ  ( 7 ) Η Επιτροπή διαπίστωσε ότι περίπου 99 % της συνολικής ιταλικής παραγωγής τσιμέντου πωλείται στην ιταλική αγορά και ότι η ζήτηση για τσιμέντο στην Ιταλία δεν καλύπτεται επαρκώς από τους παραγωγούς που είναι εγκατεστημένοι αλλού στην Κοινότητα .  Η ιταλική βιομηχανία μπορεί συνεπώς να θεωρηθεί ότι αποτελεί την κοινοτική βιομηχανία κατά την έννοια του άρθρου 4 παράγραφος 5 του κανονισμού ( ΕΟΚ ) αριθ . 2423/88 .  ( 8 ) Η Επιτροπή διαπίστωσε ότι τέσσερις περιοχές στην Ιταλία εθίγησαν ιδιαίτερα από τις εισαγωγές του προϊόντος καταγωγής Γιουγκοσλαβίας . Εξετάστηκε κατά πόσον αυτές οι περιοχές, είτε μεμονωμένα είτε ομαδικά, μπορούν να αποτελέσουν την κοινοτική  βιομηχανία . Τα αποδεικτικά στοιχεία που συνελέγησαν κατά την έρευνα έδειξαν ότι η αγορά τσιμέντου στις περιοχές αυτές καλύπτεται σε σημαντικό βαθμό από παραγωγούς που είναι εγκατεστημένοι έξω από τις εν λόγω περιοχές, και ότι οι παραγωγοί που είναι  εγκατεστημένοι σ' αυτές τις περιοχές δεν πωλούν ολόκληρη ή σχεδόν ολόκληρη την παραγωγή τους στις περιοχές αυτές .  Συνεπώς, η Επιτροπή συνεπέρανε ότι οι τέσσερις εν λόγω περιοχές δεν μπορούν, είτε μεμονωμένα είτε ομαδικά, να θεωρηθούν ως ξεχωριστή αγορά .  Γ . ΟΜΟΕΙΔΕΣ ΠΡΟΪΟΝ  ( 9 ) Το προϊόν που αποτελεί, κατά τον ισχυρισμό, αντικείμενο ντάμπινγκ είναι το τσιμέντο portland, άλλο από το λευκό τσιμέντο portland χύμα ή/και σε σάκκους.  Η παραγωγή τσιμέντου portland ( όλων των κατηγοριών ) αντιπροσωπεύει περίπου 55 % της ιταλικής παραγωγής τσιμέντου . Οι άλλοι τύποι τσιμέντου συμπεριλαμβάνουν το τσιμέντο pozzolanico ( 40 % της παραγωγής ).  ( 10 ) Όλοι ανεξαιρέτως οι ενδιαφερόμενοι ιταλοί παραγωγοί τόνισαν ότι το αποφασιστικό κριτήριο για το τσιμέντο δεν είναι κατά πόσον το τσιμέντο έχει παραχθεί με portland aη pozzolanico, αλλά σε ποια κριτήρια αντοχής ανταποκρίνεται το τσιμέντο . Ως εκ  τούτου, το τσιμέντο portland και το τσιμέντο pozzolanico μπορούν να θεωρηθούν εναλλάξιμα στο μέτρο που ανήκουν στη ίδια κατηγορία αντοχής . Η Επιτροπή συνεπέρανε ότι, για τους σκοπούς της έρευνας, το τσιμέντο pozzolanico καθώς και οι τύποι τσιμέντου  portland πρέπει να θεωρηθούν ομοειδές προϊόν .  ( 11 ) Η ιταλική νομοθεσία καθορίζει τα χαρακτηριστικά για την ταξινόμηση του τσιμέντου . Παρέχει, μεταξύ άλλων, κριτήρια αντοχής που περιλαμβάνουν κατώτατο όριο αντοχής σε θλίψη του σκυροδέματος μετά από 28 ημέρες . Το τσιμέντο 325 πρέπει να έχει αντοχή  τουλάχιστον 325 χιλιόγραμμα ανά τετραγωνικό εκατοστό μετά από 28 ημέρες . Το τσιμέντο 425 πρέπει να έχει αντοχή τουλάχιστον 425 χιλιόγραμμα ανά τετραγωνικό εκατοστό μετά από 28 ημέρες .  ( 12) Η ποιότητα του εισαγόμενου προϊόντος ανήκει, σύμφωνα με τον ισχυρισμό των καταγγελλόντων, στην ιταλική κατηγορία τσιμέντου υψηλής αντοχής 425 . Οι γιουγκοσλάβοι παραγωγοί ισχυρίζονται ότι το εξαγόμενο τσιμέντο ανήκει στην ιταλική κατηγορία συνήθους  τσιμέντου 325 .  ( 13 ) Οι ιταλοί και γιουγκοσλάβοι παραγωγοί υπέβαλαν αντιφατικά στοιχεία στην Επιτροπή ως προς την ποιότητα του εισαγόμενου προϊόντος η Επιτροπή εξέτασε προσεκτικά τα στοιχεία αυτά προκειμένου να αξιολογήσει το ομοειδές προϊόν στην Ιταλία . Κατά την  έρευνα κατέστη σαφές ότι, παρόλο που το γιουγκοσλαβικό προϊόν ανταγωνίζεται ιδιαίτερα την ιταλική παραγωγή τσιμέντου 425, διαπιστώνονται άμεσες και έμμεσες επιπτώσεις και στο τμήμα της αγοράς τσιμέντου που αφορά το τσιμέντο 325 . Το τσιμέντο 425 μπορεί  να χρησιμοποιηθεί ως υποκατάστατο το τσιμέντου 325, αλλά όχι το αντίστροφο .  ( 14 ) Συνεπώς, η Επιτροπή συνεπέρανε ότι δεν δικαιολογείται να εξεταστεί το τμήμα της αγοράς τσιμέντου που αφορά το τσιμέντο 425 εντελώς μεμονωμένα . Ως εκ τούτου, έλαβε υπόψη τόσο το τμήμα αγοράς τσιμέντου που αφορά το τσιμέντο 425 όσον και τη συνολική  αγορά τσιμέντου για τα πορίσματά της .  Δ . ΖΗΜΙΑ  ( 15 ) Όσον αφορά τη ζημία που προκλήθηκε, κατά το ισχυρισμό, από τις εισαγωγές που αποτελούν αντικείμενο ντάμπινγκ, τα στοιχεία που έχει στη διάθεσή της η Επιτροπή δείχνουν ότι οι εισαγωγές στην Ιταλία από την Γιουγκοσλαβία αυξήθηκαν από 293 000 τόνους  το 1985 σε 603 000 τόνους το 1988 .  Το τμήμα αγοράς αυτών των εισαγωγών ανήλθε από 0,78 % το 1985 σε 1,49 % το 1988 ( όλα τα είδη τσιμέντου ). Αν ληφθούν υπόψη όλες οι εισαγωγές από τη Γιουγκοσλαβία στην αγορά τσιμέντου 425 και μόνο, το τμήμα αγοράς αυξήθηκε από 2,55 % το 1985 σε 4,25 % το  1988 . Το τμήμα αγοράς των εισαγωγών από άλλες πηγές στην αγορά τσιμέντου 425 αυξήθηκε από 0,17 % το 1985 σε 8,16 % το 1988 .  ( 16 ) Με βάση τα στοιχεία από τους εισαγωγείς γιουγκοσλαβικού τσιμέντου, διαπιστώθηκαν πωλήσεις τσιμέντου 425 που είχε εισαχθεί από τη Γιουγκοσλαβία σε τιμές σημαντικά χαμηλότερες από τις ιταλικές τιμές τσιμέντου 425 .  Επιπλέον, σε μικρότερο βαθμό, διαπιστώθηκαν πωλήσεις σε τιμές χαμηλότερες από τις ιταλικές τιμές τσιμέντου 325 .  ( 17 ) Από τα διαθέσιμα στοιχεία, η Επιτροπή διαπίστωσε επίσης ότι υπήρχαν πολλές ενδείξεις ότι τα γιουγκοσλαβικά προϊόντα στην ιταλική αγορά είχαν εισαχθεί σε τιμές που αποτελούν αντικείμενο ντάμπινγκ . Αυτή η πληροφορία δεν εξακριβώθηκε λόγω των  συμπερασμάτων που περιέχονται στο σημείο 18 .  ( 18 ) Όσον αφορά τις πιθανές επιπτώσεις των εισαγωγών που αποτελούν αντικείμενο ντάμπινγκ στην κατάσταση των παραγωγών της Ιταλίας, πρέπει να ληφθούν υπόψη οι ακόλουθοι παράγοντες :  α ) η ιταλική παραγωγή τσιμέντου ( όλων των τύπων ) αυξήθηκε κατά 4 % κατά την περίοδο 1985 έως 1988 . Η ιταλική παραγωγή τσιμέντου 425 αυξήθηκε κατά 11 % κατά την ίδια περίοδο -  β ) το παραγωγικό δυναμικό αυξήθηκε κατά 7,5 % κατά την περίοδο 1985 1988 -  γ ) η χρησιμοποίηση του παραγωγικού δυναμικού μειώθηκε μεταξύ 1985 και 1986 από 68,4 σε 64,6 %, ενώ αυξήθηκε και σταθεροποιήθηκε σε περίπου 66 % το 1987 και 1988 . Σε απόλυτες τιμές, η παραγωγή και οι πωλήσεις αυξήθηκαν, αλλά το ποσοστό χρησιμοποίησης  παρέμεινε σταθερό λόγω της αύξησης του παραγωγικού δυναμικού -  δ ) παρόλο που η αύξηση της ιταλικής παραγωγής δεν ακολούθησε απόλυτα την τάση της αγοράς, η διαφορά δεν είναι τέτοια ώστε να θεωρηθεί σημαντική -  ε ) το τμήμα αγοράς των ιταλών παραγωγών παραμένει σταθερά υψηλό ( 95 % για τα τσιμέντα όλων των τύπων, 87 % για το τσιμέντο 425 )-  στ ) οι τιμές των ιταλών παραγωγών αυξήθηκαν με ελαφρά ταχύτερο ρυθμό από εκείνο της ανώτατης τιμής που έχει καθορισθεί από τις δημόσιες αρχές . Παρουσίασαν μόνον ελαφριά μείωση κατά την περίοδο έρευνας, η οποία πρέπει να θεωρηθεί αμελητέα . Η τάση των  τιμών για το τσιμέντο 425 είναι κάπως ευνοϊκότερη από εκείνη των τσιμέντων όλων των τύπων (+ 13,6 % σε σύγκριση με + 10 %) για την περίοδο έρευνας σε σύγκριση με το 1985 -  ζ ) η αποδοτικότητα της ιταλικής βιομηχανίας τσιμέντου αναπτύχθηκε, στο σύνολό της, ευνοϊκά κατά την περίοδο 1985 1987 . Καμία εταιρεία δεν βρίσκεται ή υπάρχει κίνδυνος να βρεθεί σε κατάσταση κατά την οποία να έχει απώλειες . Για ορισμένες εταιρείες,  σημειώθηκε μείωση των κερδών το 1988, ενώ άλλες εταιρείες είχαν καλύτερη απόδοση το 1988 απ' ό,τι το 1987 .  Η μείωση των κερδών αποτελεί, κατά την άποψη της Επιτροπής, απόδειξη της προσπάθειας αναδιάρθρωσης και ορθολογιστικής οργάνωσης αυτής της βιομηχανίας -  η ) αύξηση του κόστους παραγωγής σημειώθηκε κυρίως όσον αφορά τις δαπάνες για την ενέργεια και την προστασία του περιβάλλοντος -  θ ) τα επενδυτικά σχέδια της βιομηχανίας, ιδίως για την τήρηση των περιβαλλοντολογικών όρων του ιταλικού κράτους και τη βελτίωση της αποτελεσματικότητας και ορθολογικής οργάνωσης, δείχνουν ότι υπάρχει εμπιστοσύνη στην αγορά -  ι ) η κατάσταση της απασχόλησης στον τομέα της ιταλικής βιομηχανίας όπου έγιναν έρευνες παρουσιάζει, κατά τα τελευταία τέσσερα έτη προοδευτική μείωση του αριθμού ατόμων που συμμετέχουν στην παραγωγή τσιμέντου .  Αυτή η μείωση ( 12 % σε περίοδο τεσσάρων ετών ) θεωρείται ότι είναι το αποτέλεσμα της αναδιάρθρωσης εργοστασιακών μονάδων για την επίτευξη αποτελεσματικότερης διαδικασίας παραγωγής .  ( 19 ) Για τους λόγους αυτούς, η Επιτροπή δεν μπόρεσε να διαπιστώσει σημαντική ζημία στην κοινοτική βιομηχανία . Ακόμα και αν διαπιστώθηκαν ορισμένα στοιχεία ζημίας, η Επιτροπή δεν τα θεώρησε σημαντικά και δεν έκρινε ότι οι εξαγωγές από τη Γιουγκοσλαβία  αποτελούν την κύρια αιτία .  Ε . ΚΙΝΔΥΝΟΣ ΖΗΜΙΑΣ  ( 20 ) Η καταγγελία δεν περιείχε ισχυρισμούς για κίνδυνο ζημίας . Ορισμένοι ιταλοί παραγωγοί ανέφεραν ότι η δυνητική εξαγωγική δυναμικότητα των γιουγκοσλάβων παραγωγών μπορεί να ανέλθει σε 1 150 000 τόνους .  Οι εξαγωγές από τη Γιουγκοσλαβία που αποτελούν αντικείμενο ντάμπινγκ ανήλθαν σε +- 600 000 τόνους το 1988 και σε +- 580 000 τόνους το 1989 .  Από τις πληροφορίες που διαθέτει η Επιτροπή, προβλέπονται βραχυπρόθεσμα μέτριες μόνον αυξήσεις του παραγωγικού δυναμικού των γιουγκοσλάβων παραγωγών .  Η Επιτροπή θεώρησε ότι δεν υπάρχουν επαρκείς αποδείξεις ως προς την ύπαρξη κινδύνου ζημίας .  ΣΤ . ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ  ( 21 ) Ελλείψει σημαντικής ζημίας ή κινδύνου ζημίας, η μία από τις απαραίτητες προϋποθέσεις για τη λήψη προστατευτικών μέτρων σύμφωνα με το άρθρο 11 του κανονισμού ( ΕΟΚ ) αριθ . 2423/88 δεν πληρούται . Ως εκ τούτου, η διαδικασία αντιντάμπινγκ σχετικά με τις  εισαγωγές τσιμέντου portland καταγωγής Γιουγκοσλαβίας πρέπει να περατωθεί .  ( 22 ) Ζητήθηκε η γνώμη της συμβουλευτικής επιτροπής, η οποία δεν διατύπωσε αντιρρήσεις .  ( 23 ) Η Επιτροπή γνωστοποίησε τα συμπεράσματά της στον καταγγέλοντα . Ο καταγγέλλων ζήτησε και έγινε δεκτός σε ακρόαση, κατά την οποία η Επιτροπή παρουσίασε προφορικά περισσότερα στοιχεία όσον αφορά τα συμπεράσματά της,  ΑΠΟΦΑΣΙΖΕΙ :     Άρθρο μόνο   Περατώνεται η διαδικασία αντιντάμπινγκ όσον αφορά τις εισαγωγές τσιμέντου portland καταγωγής Γιουγκοσλαβίας .    Βρυξέλλες, 11 Ιανουαρίου 1991 .  Για την Επιτροπή   Frans ANDRIESSEN   Αντιπρόεδρος   ( 1 ) ΕΕ αριθ . L 209 της 2 . 8 . 1988, σ . 1 . ( 2 )  ΕΕ αριθ . C 149 της 16 . 6 . 1989, σ . 4 .


title: Απόφαση (ΕΕ) 2015/2394 του Συμβουλίου, της 8ης Δεκεμβρίου 2015, για τη θέση που πρέπει να ληφθεί από τα κράτη μέλη, εξ ονόματος της Ευρωπαϊκής Ένωσης, αναφορικά με τις αποφάσεις που θα λάβει η μόνιμη επιτροπή του Eurocontrol, όσον αφορά τους ρόλους και τα καθήκοντα του Eurocontrol και σχετικά με τις κεντρικές υπηρεσίες

text:
               18.12.2015

               EL

               Επίσημη Εφημερίδα της Ευρωπαϊκής Ένωσης

               L 332/136

         ΑΠΌΦΑΣΗ (ΕΕ) 2015/2394 ΤΟΥ ΣΥΜΒΟΥΛΊΟΥ
   της 8ης Δεκεμβρίου 2015
   για τη θέση που πρέπει να ληφθεί από τα κράτη μέλη, εξ ονόματος της Ευρωπαϊκής Ένωσης, αναφορικά με τις αποφάσεις που θα λάβει η μόνιμη επιτροπή του Eurocontrol, όσον αφορά τους ρόλους και τα καθήκοντα του Eurocontrol και σχετικά με τις κεντρικές υπηρεσίες
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 και το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Με την απόφασή της αριθ. 123 της 4ης Δεκεμβρίου 2013, η μόνιμη επιτροπή του Eurocontrol («μόνιμη επιτροπή») σύστησε ομάδα μελέτης, προκειμένου να ερευνήσει κατά ποιον τρόπο η διεθνής σύμβαση Eurocontrol σχετικά με τη συνεργασία για την ασφάλεια της αεροναυτιλίας της 13ης Δεκεμβρίου 1960 («σύμβαση Eurocontrol») μπορεί να απαιτεί τροποποίηση, ώστε να αντικατοπτρίζεται το εξελισσόμενο τοπίο της διαχείρισης εναέριας κυκλοφορίας στην Ευρώπη.

               (2)

               Στις 19 Οκτωβρίου 2015, η ομάδα μελέτης ανέθεσε στον Οργανισμό Eurocontrol την κατάρτιση σχεδίου πράξης της μόνιμης επιτροπής για τον καθορισμό των μελλοντικών ρόλων και καθηκόντων του Eurocontrol.

               (3)

               Στην προς έγκριση ημερήσια διάταξη, στη συνεδρίασή της στις 8 και 9 Δεκεμβρίου 2015, θα περιλαμβάνεται σχέδιο απόφασης της μόνιμης επιτροπής σχετικά με τους ρόλους και τα καθήκοντα του Eurocontrol.

               (4)

               Όταν εκδοθεί, η απόφαση θα παραγάγει έννομα αποτελέσματα. Σύμφωνα με το ισχύον θεσμικό πλαίσιο, το οποίο περιγράφεται στη σύμβαση Eurocontrol, όπως τροποποιήθηκε με το πρωτόκολλο που υπογράφηκε στις Βρυξέλλες στις 12 Φεβρουαρίου 1981 («τροποποιημένη σύμβαση»), η μόνιμη επιτροπή είναι υπεύθυνη για τη χάραξη της γενικής πολιτικής του Eurocontrol. O καθορισμός των ρόλων και καθηκόντων θα διέπει τη μελλοντική δράση του Eurocontrol και θα αντικατοπτρίζει αναγκαστικά το πεδίο δράσης που ο Eurocontrol θεωρεί ως νόμιμη δραστηριότητα. Θα είναι δεσμευτική για όλα τα μέλη του Eurocontrol, συμπεριλαμβανομένων των κρατών μελών της Ένωσης.

               (5)

               Ο καθορισμός των ρόλων και καθηκόντων του Eurocontrol ενδέχεται να έχει επιπτώσεις όσον αφορά την εφαρμογή του ενωσιακού δικαίου και, ιδίως, την ακεραιότητα των αρμοδιοτήτων της Ένωσης, δεδομένου ότι η ενωσιακή νομοθεσία καλύπτει σημαντικούς τομείς στους οποίους δραστηριοποιείται ο Eurocontrol. Σε ορισμένες περιπτώσεις, ο ρόλος και η δραστηριότητα του Eurocontrol εξαρτώνται από αποφάσεις που λαμβάνονται σε επίπεδο Ένωσης.

               (6)

               Ως εκ τούτου, είναι σημαντικό να διασφαλιστεί ότι ο καθορισμός των ρόλων και καθηκόντων του Eurocontrol δεν αντιβαίνουν στο ενωσιακό δίκαιο, ιδίως στις αρμοδιότητες της Ένωσης, καθώς επίσης και ότι δεν προδικάζει τη μελλοντική δράση της Ένωσης.

               (7)

               Στη συνεδρίασή της, στις 8 και 9 Δεκεμβρίου 2015, η μόνιμη επιτροπή ενδέχεται να εγκρίνει επίσης απόφαση σχετικά με τις κεντρικές υπηρεσίες. Η Ένωση δεν διαθέτει επί του παρόντος επαρκή στοιχεία, προκειμένου να αξιολογήσει το περιεχόμενο μιας τέτοιας απόφασης, η οποία ενδέχεται να προδικάσει μελλοντικές δραστηριότητες του Οργανισμού και κατά τρόπο που ίσως αποβεί επιζήμιος για τη δραστηριότητα της Ένωσης σε αυτόν τον τομέα, ιδίως όσον αφορά το ερευνητικό έργο διαχείρισης της εναέριας κυκλοφορίας του Ενιαίου Ευρωπαϊκού Ουρανού (SESAR). Η λήψη απόφασης επί του συγκεκριμένου θέματος θα πρέπει, επομένως, να αναβληθεί.

               (8)

               Ως εκ τούτου, θα πρέπει να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μόνιμης επιτροπής,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να ληφθεί από τα κράτη μέλη, εξ ονόματος της Ευρωπαϊκής Ένωσης, στο πλαίσιο της μόνιμης επιτροπής του Eurocontrol σχετικά με τους ρόλους και τα καθήκοντα του Eurocontrol και σχετικά με τις κεντρικές υπηρεσίες είναι σύμφωνη με το παράρτημα.
   Τα κράτη μέλη ενεργούν από κοινού προς το συμφέρον της Ένωσης.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 8 Δεκεμβρίου 2015.

            Για το Συμβούλιο

            Ο Πρόεδρος

         P. GRAMEGNA

      ΠΑΡΑΡΤΗΜΑ
      I.   Ρόλοι και καθήκοντα του Eurocontrol

      Η Ένωση ζητεί το προτεινόμενο κείμενο σχετικά με τις υπηρεσίες, τους ρόλους και τα καθήκοντα του Eurocontrol να μην θίγει κατά κανένα τρόπο τις αρμοδιότητες της Ένωσης και να μην προδικάζει μελλοντική δράση της Ένωσης. Σε περίπτωση που ο Eurocontrol εκτελεί επί του παρόντος ειδικά καθήκοντα σύμφωνα με το νομικό πλαίσιο της Ένωσης σε προσωρινή βάση, αυτά τα καθήκοντα δεν παρουσιάζονται ως καθήκοντα ανεξάρτητα από αποφάσεις της Ένωσης.
      Η Ένωση ζητεί τις ακόλουθες αλλαγές στον κατάλογο των ρόλων και καθηκόντων του Eurocontrol που καθορίζονται στο παράρτημα του εγγράφου δράσης CN-SG-6-2015 του Eurocontrol σχετικά με τους ρόλους και τα καθήκοντα του Οργανισμού της 16ης Νοεμβρίου 2015:

                  1)

                  Όσον αφορά το άρθρο 2 παράγραφος 1 με τίτλο «Λειτουργίες και Υπηρεσίες»:

                              α)

                                 Κεντρική Διαχείριση Ροής Εναέριας Κυκλοφορίας,

                              β)

                              Λειτουργίες δικτύου ATM εφόσον ανατεθούν από
                                 εξ ονόματος της την Ευρωπαϊκή Ένωση,

                              γ)

                                 Λειτουργίες
                                 Καθήκοντα ATM εξ ονόματος του ΔΟΠΑ εντός της περιοχής EUR/NAT,

                              δ)

                              Καθορισμός, τιμολόγηση και είσπραξη τελών αεροναυτιλίας,

                              ε)

                              Παροχή υπηρεσιών εναέριας κυκλοφορίας σε MUAC, με την επιφύλαξη των αποτελεσμάτων των συνομιλιών μεταξύ των κρατών μελών και του EUROCONTROL
                                 Οργανισμού,

                              στ)

                              Κεντρικές λειτουργίες και υπηρεσίες, όπως η βάση δεδομένων EAD και το σύστημα ARTAS/CAMOS, καθώς και άλλες κεντρικές υπηρεσίες που ενδέχεται να του αναθέσει η Μόνιμη Επιτροπή, σε συμφωνία

                                    στενή συνεργασία

                                 με την Ένωση.

                  2)

                  Όσον αφορά το άρθρο 2 παράγραφος 2 με τίτλο «Ρόλοι»:

                              α)

                                 Όσον αφορά το τμήμα «Στήριξη», οι αλλαγές είναι οι εξής:

                                          i.

                                          Στήριξη προς τα κράτη μέλη του, τις ΕΑΑ, τους ΠΥΑ και άλλους σχετικούς συμφεροντούχους,

                                          ii.

                                          Στήριξη προς την ΕΕ
                                             τα όργανα της ΕΕ, συμπεριλαμβανομένης της παροχής εμπειρογνωμοσύνης για τη στήριξη των ρυθμιστικών δραστηριοτήτων
                                             σύμφωνα με
                                             σύμφωνα με τη συμφωνία υψηλού επιπέδου μεταξύ ΕΕ και Eurocontrol της 29ης Οκτωβρίου 2012
                                             κατόπιν αιτήματος των εν λόγω οργάνων,

                                          iii.

                                          Διευκόλυνση και προώθηση των ευρωπαϊκών συμφερόντων σε χώρες μη μέλη της Ευρωπαϊκής Διάσκεψης Πολιτικής Αεροπορίας σε θέματα ATM σε στενή συνεργασία με τα κράτη μέλη του, τους ΠΥΑ και τον κλάδο και την ΕΕ, με εξαίρεση τους τομείς που καλύπτονται από τους κανόνες της ΕΕ και εφόσον τηρούνται οι αρμοδιότητες της ΕΕ,

                                          iv.

                                          Συμβολή στο SESAR (Ε&Α, συντήρηση και ανάπτυξη γενικού προγράμματος ATM), με αξιοποίηση της εμπειρογνωσίας του στην ATM, την πανευρωπαϊκή κάλυψη, τις πολιτικοστρατιωτικές πτυχές και την
                                             κεντρική διαχείριση ροής
                                             δικτύου
                                             δικτύου
                                             , σύμφωνα με τη σχετική νομοθεσία της ΕΕ,

                                          v.

                                          Εγκαταστάσεις έρευνας και συναφείς εγκαταστάσεις προσομοίωσης, για παράδειγμα, για το SESAR, ερευνητικές δραστηριότητες επιπροσθέτως του SESAR και αλλαγές εναέριου χώρου σύμφωνα με τη σχετική νομοθεσία της ΕΕ, ανάλογα με την περίπτωση,

                                          vi.

                                          Παροχή κατάρτισης/εκπαίδευσης για τους φορείς των κρατών μελών.

                              β)

                              Όσον αφορά το τμήμα «Μηχανισμοί συνεργασίας», οι αλλαγές είναι οι εξής:

                                          i.

                                          Διευκόλυνση και προαγωγή του συντονισμού μεταξύ πολιτικού και στρατιωτικού τομέα για τις εξελίξεις σε θέματα ATM/ΠΥΑ,

                                          ii.

                                          Υποστήριξη των κρατών μελών στο έργο του ΔΟΠΑ, εφόσον τηρούνται οι αρμοδιότητες της ΕΕ,

                                          iii

                                          Συνεργασία με άλλες περιοχές του κόσμου κατόπιν συμφωνίας με τα κράτη μέλη για τη διασφάλιση συντονισμού με την ΕΕ,

                                          iv.

                                          Διεθνής συνεργασία/συντονισμός (ΔΟΠΑ, FAA, NATO, κλπ.) εξ ονόματος των κρατών μελών του, πλην των κρατών μελών της ΕΕ
                                             εφόσον τηρούνται οι αρμοδιότητες της ΕΕ
                                             ,

                                          v.

                                          Παροχή συμβουλευτικών υπηρεσιών σε κράτη μέλη εκτός της ΕΕ, κατόπιν αιτήματός τους, σε κράτη μέλη του που δεν ανήκουν στην ΕΕ και τα οποία δεν έχουν συνάψει συμφωνίες με την Ένωση, σχετικά με θέματα ασφάλειας και επιδόσεων ATM, αξιοποιώντας
                                             σύμφωνα με τους κανόνες του ΔΟΠΑ, σε συντονισμό με την ΕΕ και εφόσον τηρούνται οι αρμοδιότητες της ΕΕ τους κανόνες της ΕΕ και του ΕΟΑΑ στα θέματα αυτά για την ενίσχυση της εναρμόνισης, της ασφάλειας, της επιχειρησιακής αποδοτικότητας και των οικονομιών κλίμακας.·

                              γ)

                              Όσον αφορά το τμήμα «Πανευρωπαϊκά δεδομένα και πληροφορίες ATM», οι αλλαγές είναι οι εξής:

                                          i.

                                          Συλλογή και ανάλυση δεδομένων, τα οποία θα μπορούσαν να περιλαμβάνουν δεδομένα επιδόσεων, δεδομένα ασφάλειας κ.λπ. (για τη «συντήρηση» των συστημάτων και των δεδομένων που χρησιμοποιούνται για τη στήριξη του κανονιστικού έργου) για τα κράτη που δεν είναι κράτη μέλη της ΕΕ και, εφόσον το συγκεκριμένο καθήκον τού ανατίθεται από την ΕΕ, για τα κράτη μέλη της ΕΕ,

                                          ii.

                                          Ανάλυση και υποβολή εκθέσεων (πληροφοριών) σχετικά με τα δεδομένα που συλλέγονται (π.χ. ACE, PRR) για τα κράτη που δεν είναι κράτη μέλη της ΕΕ και, εφόσον το συγκεκριμένο καθήκον τού ανατίθεται από την ΕΕ, για τα κράτη μέλη της ΕΕ,

                                          iii.

                                          Διεξαγωγή των διαδικασιών ESSIP/LSSIP, κατ' εξουσιοδότηση από την Ευρωπαϊκή Ένωση,

                                          iv.

                                             , συμπεριλαμβανομένης της Υποβολής αναφορών στον ΔΟΠΑ σχετικά με την υλοποίηση του παγκόσμιου σχεδίου αεροναυτιλίας (GANP) και των επικαιροποιήσεων των τμημάτων του αεροπορικού συστήματος (ASBU) και της διασφάλισης συντονισμού με τους μηχανισμούς υποβολής εκθέσεων της ΕΕ,
                                             σε συμφωνία με την Ευρωπαϊκή Ένωση,

                                          v.

                                          Συλλογή δεδομένων για την κυκλοφορία και παροχή προβλέψεων της STATFOR.

            II.   Κεντρικές υπηρεσίες

      Η θέση της Ένωσης είναι ότι η λήψη απόφασης σχετικά με τις κεντρικές υπηρεσίες θα πρέπει να αναβληθεί σε αυτό το στάδιο.
      Η Ένωση δεν διαθέτει επί του παρόντος επαρκή στοιχεία, προκειμένου να αξιολογήσει το περιεχόμενο μιας απόφασης σχετικά με τις κεντρικές υπηρεσίες. Μια τέτοια απόφαση μπορεί να προδικάσει μελλοντικές δραστηριότητες του Eurocontrol και κατά τρόπο που ίσως αποβεί επιζήμιος για τη δραστηριότητα της Ένωσης σε αυτόν τον τομέα, ιδίως όσον αφορά το ερευνητικό έργο διαχείρισης της εναέριας κυκλοφορίας του Ενιαίου Ευρωπαϊκού Ουρανού (SESAR).


title: Απόφαση αριθ. 1776/2005/ΕΚ του Ευρωπαϊκού Κοινοβουλίου και του Συμβουλίου, της 28ης Σεπτεμβρίου 2005, για την τροποποίηση της απόφασης 2000/819/ΕΚ του Συμβουλίου σχετικά με το πολυετές πρόγραμμα για τις επιχειρήσεις και την επιχειρηματικότητα, ιδίως για τις μικρές και μεσαίες επιχειρήσεις (ΜΜΕ) (2001-2005)   (Κείμενο που παρουσιάζει ενδιαφέρον για τον ΕΟΧ)

text:
               3.11.2005

               EL

               Επίσημη Εφημερίδα της Ευρωπαϊκής Ένωσης

               L 289/14

      ΑΠΌΦΑΣΗ αριθ. 1776/2005/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 28ης Σεπτεμβρίου 2005
   για την τροποποίηση της απόφασης 2000/819/ΕΚ του Συμβουλίου σχετικά με το πολυετές πρόγραμμα για τις επιχειρήσεις και την επιχειρηματικότητα, ιδίως για τις μικρές και μεσαίες επιχειρήσεις (ΜΜΕ) (2001-2005)
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 157 παράγραφος 3,
   την πρόταση της Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   Αποφασίζοντας σύμφωνα με τη διαδικασία του άρθρου 251 της συνθήκης (2),
   Εκτιμώντας τα ακόλουθα:

               (1)

               Η διασφάλιση της συνέχειας της κοινοτικής υποστήριξης για τις επιχειρήσεις και την επιχειρηματικότητα, ιδίως για της μικρές και μεσαίες επιχειρήσεις (ΜΜΕ), είναι ουσιαστικής σημασίας.

               (2)

               Ενδείκνυται, συνεπώς, η παράταση της περιόδου ισχύος της απόφασης 2000/819/ΕΚ (3) κατά ένα έτος έως τις 31 Δεκεμβρίου 2006 και η αύξηση του χρηματοδοτικού πλαισίου κατά 88,5 εκατ. ευρώ.

               (3)

               Η απόφαση 2000/819/ΕΚ θα πρέπει να τροποποιηθεί αναλόγως.

               (4)

               Ζητήθηκε η γνώμη της Επιτροπής των Περιφερειών, δεν εκδόθηκε όμως γνώμη,

         ΑΠΟΦΑΣΙΖΟΥΝ:
   Άρθρο 1
   Η απόφαση 2000/819/ΕΚ τροποποιείται ως εξής:

               1.

               στο άρθρο 7 παράγραφος 1, το χρηματοδοτικό πλαίσιο που έχει οριστεί σε «450 εκατομμύρια ευρώ» αντικαθίσταται από το ποσό των «538 500 000 ευρώ»·

               2.

               στο άρθρο 8, η ημερομηνία 31 Δεκεμβρίου 2005 αντικαθίσταται από την ημερομηνία 31 Δεκεμβρίου 2006.

         Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Στρασβούργο, 28 Σεπτεμβρίου 2005.

            Για το Ευρωπαϊκό Κοινοβούλιο

            Ο Πρόεδρος

         J. BORRELL FONTELLES

            Για το Συμβούλιο

            Ο Πρόεδρος

         D. ALEXANDER

      (1)  Γνώμη της 9ης Μαρτίου 2005 (δεν έχει ακόμα δημοσιευθεί στην Επίσημη Εφημερίδα).

      (2)  Γνώμη του Ευρωπαϊκού Κοινοβουλίου της 26ης Μαΐου 2005 (δεν έχει ακόμα δημοσιευθεί στην Επίσημη Εφημερίδα) και απόφαση του Συμβουλίου της 18ης Ιουλίου 2005.

      (3)  ΕΕ L 333 της 29.12.2000, σ. 84· απόφαση όπως τροποποιήθηκε τελευταία από την απόφαση αριθ. 593/2004/ΕΚ του Ευρωπαϊκού Κοινοβουλίου και του Συμβουλίου (ΕΕ L 268 της 16.8.2004, σ. 3).


Avis juridique important

|

31999D0285

Απόφαση της Ευρωπαϊκής Κεντρικής Τράπεζας, της 1ης Δεκεμβρίου 1998, σχετικά με τη θέσπιση των αναγκαίων μέτρων για την καταβολή του κεφαλαίου της Ευρωπαϊκής Κεντρικής Τράπεζας από τις εθνικές κεντρικές τράπεζες των μη συμμετεχόντων κρατών μελών (ΕΚΤ/1998/14)

Επίσημη Εφημερίδα αριθ. L 110 της 28/04/1999 σ. 0033 - 0034

ΑΠΟΦΑΣΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣτης 1ης Δεκεμβρίου 1998σχετικά με τη θέσπιση των αναγκαίων μέτρων για την καταβολή του κεφαλαίου της Ευρωπαϊκής Κεντρικής Τράπεζας από τις εθνικές κεντρικές τράπεζες των μη συμμετεχόντων κρατών μελών(ΕΚΤ/1998/14)(1999/285/ΕΚ)ΤΟ ΓΕΝΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής καλούμενο "καταστατικό"), και ιδίως το άρθρο 48,Εκτιμώντας:(1) ότι η Ευρωπαϊκή Κεντρική Τράπεζα (ΕΚΤ) ιδρύθηκε την 1η Ιουνίου 1998·(2) ότι το κεφάλαιο της ΕΚΤ ανέρχεται σε 5 δισεκατομμύρια Ecu και ότι καθίσταται λειτουργικό από την 1η Ιουνίου 1998·(3) ότι μόνοι εγγεγραμμένοι μεριδιούχοι και κάτοχοι του κεφαλαίου της ΕΚΤ είναι οι εθνικές κεντρικές τράπεζες των κρατών μελών·(4) ότι η εγγραφή στο κεφάλαιο της ΕΚΤ πραγματοποιείται σύμφωνα με το άρθρο 1 της απόφασης της ΕΚΤ σχετικά με τη μέθοδο που θα εφαρμοστεί για τον καθορισμό των ποσοστών των μεριδίων συμμετοχής των εθνικών κεντρικών τραπεζών στην κλείδα κατανομής για το κεφάλαιο της Ευρωπαϊκής Κεντρικής Τράπεζας (ΕΚΤ/1998/1)·(5) ότι το διοικητικό συμβούλιο της ΕΚΤ καθορίζει το εκάστοτε ποσό και τον τρόπο καταβολής του κεφαλαίου·(6) ότι οι εθνικές κεντρικές τράπεζες των μη συμμετεχόντων κρατών μελών δεν καταβάλλουν το εγγεγραμμένο τους κεφάλαιο, εκτός εάν το γενικό συμβούλιο της ΕΚΤ αποφασίσει ότι οφείλει να καταβληθεί ελάχιστο ποσοστό ως συμβολή στις δαπάνες λειτουργίας της ΕΚΤ·(7) ότι, δυνάμει του άρθρου 2 παράγραφος 1 του κανονισμού (ΕΚ) αριθ. 1103/97 του Συμβουλίου το ευρώ αντικαθιστά το Ecu σε σχέση ένα προς ένα από 1ης Ιανουαρίου 1999,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Ύψος του κεφαλαίου που καταβάλλεται από τις εθνικές κεντρικές τράπεζες των μη συμμετεχόντων κρατών μελών1.1. Οι εθνικές κεντρικές τράπεζες των μη συμμετεχόντων κρατών μελών καταβάλλουν το 5 % της εγγραφής τους στο κεφάλαιο της ΕΚΤ. Τα οφειλόμενα ποσά καθορίζονται την 1η Ιουνίου 1998.1.2. Στο παράρτημα της παρούσας απόφασης καθορίζονται τα μεμονωμένα ποσά που οφείλονται από κάθε εθνική κεντρική τράπεζα των μη συμμετεχόντων κρατών μελών.Άρθρο 2Τρόπος καταβολής του κεφαλαίουΤα ποσά που οφείλουν, βάσει του προηγούμενου άρθρου, οι εθνικές κεντρικές τράπεζες των μη συμμετεχόντων κρατών μελών στην ΕΚΤ, συμψηφίζονται με την απόδοση των αντίστοιχων εισφορών τους προς τους οικονομικούς πόρους του Ευρωπαϊκού Νομισματικού Ιδρύματος· ο διακανονισμός αυτός συνιστά τρόπο καταβολής του εγγεγραμένου κεφαλαίου της ΕΚΤ.Άρθρο 3Τελική διάταξηΗ παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Φρανκφούρτη επί του Μάιν, 1 Δεκεμβρίου 1998.Ο πρόεδρος της ΕΚΤWillem F. DUISENBERGΠΑΡΑΡΤΗΜΑΠοσά που οφείλονται την 1η Ιουνίου 1998 από τις εθνικές κεντρικές τράπεζες των μη συμμετεχόντων κρατών μελών, τα οποία ανέρχονται στο 5 % του εγγεγραμμένου τους κεφαλαίου, σύμφωνα με τις σταθμίσεις που τους αποδίδονται στην κλείδα κατανομής για την εγγραφή στο κεφάλαιο της ΕΚΤ ύψους 5 δισεκατομμυρίων Ecu>ΘΕΣΗ ΠΙΝΑΚΑ>


title: 2007/757/ΕΚ: Απόφαση της Επιτροπής, της 14ης Νοεμβρίου 2007 , για τη χρηματοδοτική συνεισφορά της Κοινότητας σε ορισμένα μέτρα στον τομέα της υγείας και της καλής μεταχείρισης των ζώων και σε ορισμένα τεχνικά και επιστημονικά μέτρα

text:
               23.11.2007

               EL

               Επίσημη Εφημερίδα της Ευρωπαϊκής Ένωσης

               L 305/52

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 14ης Νοεμβρίου 2007
   για τη χρηματοδοτική συνεισφορά της Κοινότητας σε ορισμένα μέτρα στον τομέα της υγείας και της καλής μεταχείρισης των ζώων και σε ορισμένα τεχνικά και επιστημονικά μέτρα
   (2007/757/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως τα άρθρα 17 και 20,
   Εκτιμώντας τα ακόλουθα:

               (1)

               Η απόφαση 90/424/ΕΟΚ θεσπίζει τις διαδικασίες που διέπουν τις χρηματοδοτικές συνεισφορές της Κοινότητας σε συγκεκριμένα κτηνιατρικά μέτρα, συμπεριλαμβανομένων των μέτρων στον τομέα της υγείας και της καλής μεταχείρισης των ζώων και των τεχνικών και επιστημονικών μέτρων.

               (2)

               Συγκεκριμένα, η Κοινότητα μπορεί να συνεισφέρει χρηματοδότηση για τη θέσπιση μιας πολιτικής πληροφόρησης στον τομέα της υγείας και της καλής μεταχείρισης των ζώων, συμπεριλαμβανομένης της διεξαγωγής των μελετών που απαιτούνται για την προετοιμασία και την ανάπτυξη νομοθεσίας στον τομέα της καλής μεταχείρισης των ζώων. Η Κοινότητα μπορεί επίσης να θεσπίσει τα τεχνικά και επιστημονικά μέτρα που απαιτούνται για την ανάπτυξη κοινοτικής κτηνιατρικής νομοθεσίας και για την ανάπτυξη της κτηνιατρικής εκπαίδευσης και κατάρτισης, ή να υποστηρίξει τα κράτη μέλη ή διεθνείς οργανισμούς στη θέσπιση παρόμοιων μέτρων.

               (3)

               Νέες τεχνολογίες εκτροφής ζώων, όπως η κλωνοποίηση ζώων μέσω μεταφοράς πυρήνων σωματικών κυττάρων (SCNT), χρησιμοποιούνται για ερευνητικούς σκοπούς. Η SCNT, η οποία αναμένεται να χρησιμοποιείται στο μέλλον στην κτηνοτροφία και στην παραγωγή τροφίμων, μπορεί να έχει αντίκτυπο στην υγεία και την καλή μεταχείριση των ζώων αλλά διαθέτει επίσης και μια ηθική και κοινωνιολογική διάσταση. Επομένως, είναι αναγκαίο, εκτός από την τρέχουσα διαβούλευση με την Ευρωπαϊκή Αρχή για την Ασφάλεια των Τροφίμων και την ευρωπαϊκή ομάδα για τη δεοντολογία της επιστήμης και των νέων τεχνολογιών, να διεξαχθεί μια έρευνα του ευρωβαρόμετρου για να διερευνηθούν οι απόψεις των καταναλωτών όσον αφορά την ενδεχόμενη χρήση της SCNT στον τομέα των γεωργικών προϊόντων διατροφής και, ιδίως, η ανάγκη πληροφόρησης σχετικά με τη χρήση της τεχνολογίας στην τροφική αλυσίδα καθώς και οι τρόποι πληροφόρησης τους οποίους ενδεχομένως προτιμούν οι καταναλωτές. Τα αποτελέσματα της έρευνας του ευρωβαρόμετρου θα προσφέρουν απαραίτητες πληροφορίες για την αξιολόγηση της ανάγκης για κοινοτική νομοθεσία στον εν λόγω τομέα. Ως εκ τούτου, πρέπει να χορηγηθεί κοινοτική συνεισφορά για τη χρηματοδότηση αυτής της έρευνας.

               (4)

               Ο κανονισμός (ΕΚ) αριθ. 1/2005 του Συμβουλίου, της 22ας Δεκεμβρίου 2004, για την προστασία των ζώων κατά τη μεταφορά και συναφείς δραστηριότητες και για την τροποποίηση των οδηγιών 64/432/ΕΟΚ και 93/119/ΕΚ και του κανονισμού (ΕΚ) αριθ. 1255/97 (2) απαιτεί από την Επιτροπή τη θέσπιση ενός νέου φάσματος μέγιστων και ελάχιστων θερμοκρασιών για τη μεταφορά ζώων.

               (5)

               Επίσης, το 2004, η Ευρωπαϊκή Αρχή για την Ασφάλεια των Τροφίμων εξέδωσε γνώμη σχετικά με τα πρότυπα για το μικροκλίμα στο εσωτερικό οχημάτων μεταφοράς ζώων (3). Επομένως, πρέπει να καθοριστούν οι συνθήκες θερμοκρασίας υπό τις οποίες μεταφέρονται τα ζώα σε μακρινές αποστάσεις στην Κοινότητα και να διενεργηθεί μελέτη για το σκοπό αυτό. Η μελέτη θα προσφέρει τις απαραίτητες πληροφορίες για την προετοιμασία και την ανάπτυξη νομοθεσίας στον τομέα της προστασίας των ζώων. Ως εκ τούτου, πρέπει να χορηγηθεί κοινοτική συνεισφορά για τη χρηματοδότηση αυτής της μελέτης.

               (6)

               Η ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο για ένα κοινοτικό σχέδιο δράσης για την προστασία και την καλή μεταχείριση των ζώων 2006-2010 (4) ζητεί την πλήρη υποστήριξη των ενεργειών διεθνών οργανισμών, όπως του Παγκόσμιου Οργανισμού Ζωικής Υγείας [Διεθνές Γραφείο Επιζωοτιών (ΔΓΕ)], για την καλή μεταχείριση των ζώων.

               (7)

               Το 2005 το ΔΓΕ εξέδωσε κατευθυντήριες γραμμές για την καλή μεταχείριση των ζώων σε ό,τι αφορά τη μεταφορά ζώων στην ξηρά και στη θάλασσα, τη σφαγή ζώων για ανθρώπινη κατανάλωση και τη θανάτωση με μη βάναυσο τρόπο ζώων για την καταπολέμηση νόσων. Το ΔΓΕ προτίθεται να αναπτύξει περαιτέρω αυτές τις κατευθυντήριες γραμμές και να λάβει μέτρα για να εξασφαλίζεται η εφαρμογή τους από τις χώρες μέλη του, ιδίως με την παροχή κατάρτισης και συμβουλών.

               (8)

               Οι σχεδιαζόμενες ενέργειες κατάρτισης και επικοινωνίας του ΔΓΕ είναι αναγκαίες για την εξέλιξη της ισχύουσας κτηνιατρικής νομοθεσίας και για την ανάπτυξη της κτηνιατρικής εκπαίδευσης και κατάρτισης στις συμμετέχουσες χώρες. Παρόμοιες βελτιώσεις σε τρίτες χώρες ανταποκρίνονται στην επιθυμία της πλειοψηφίας των ευρωπαίων πολιτών (5) να υπάρχουν στις χώρες που εξάγουν προς την Κοινότητα όροι καλής μεταχείρισης των ζώων ισοδύναμοι με αυτούς που εφαρμόζονται στην Κοινότητα. Επομένως, η Κοινότητα πρέπει να συνεισφέρει στη χρηματοδότηση αυτών των ενεργειών.

               (9)

               Η εισβολή του καταρροϊκού πυρετού στο Βέλγιο, τη Γερμανία, τη Γαλλία, το Λουξεμβούργο και τις Κάτω Χώρες είναι άνευ προηγουμένου. Για να περιοριστούν οι αρνητικές συνέπειες αυτής της εισβολής, είναι αναγκαίο να λάβουν οι κτηνίατροι την πλέον σύγχρονη επιστημονική γνώση, ώστε να ενταθεί η παθητική κλινική επιτήρηση με βάση τον άμεσο εντοπισμό και την κοινοποίηση υπονοιών, που συνιστά σημαντικό μέρος των σχεδίων επείγουσας επέμβασης για τον καταρροϊκό πυρετό.

               (10)

               Επίσης, το ΔΓΕ και η Κοινότητα σκοπεύουν να εκδώσουν από κοινού ένα εγχειρίδιο για την επιζωοτία του καταρροϊκού πυρετού στις εν λόγω χώρες, στο οποίο θα περιέχονται επικαιροποιημένες πληροφορίες και θα περιγράφεται η κοινοτική πολιτική για την καταπολέμηση του καταρροϊκού πυρετού. Ως εκ τούτου, η Κοινότητα πρέπει να χρηματοδοτήσει τις ενέργειες του ΔΓΕ και την έκδοση και δημοσίευση αυτού του εγχειριδίου.

               (11)

               Η δημοσίευση αυτού του εγχειριδίου θα έχει σημαντική συμβολή στην ανάπτυξη της αναγκαίας κτηνιατρικής εκπαίδευσης και κατάρτισης και θα αποτελέσει ένα σημαντικό εργαλείο για την ανάπτυξη εθνικών και κοινοτικών προγραμμάτων επιτήρησης του καταρροϊκού πυρετού, που αποτελούν σημαντικό μέρος της κτηνιατρικής νομοθεσίας για την εν λόγω νόσο.

               (12)

               Η καταβολή της χρηματοδοτικής συνεισφοράς της Κοινότητας εκτελείται υπό τον όρο ότι οι σχεδιαζόμενες ενέργειες έχουν όντως διεξαχθεί και ότι έχουν υποβληθεί όλες οι απαιτούμενες πληροφορίες.

               (13)

               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΑΠΟΦΑΣΙΖΕΙ:
   Άρθρο 1
   Εγκρίνεται κοινοτική χρηματοδοτική συνεισφορά, όπως προβλέπεται στο άρθρο 16 της απόφασης 90/424/ΕΟΚ, για έρευνα του ευρωβαρόμετρου σχετικά με την ενδεχόμενη χρήση ζωικής κλωνοποίησης στον τομέα των γεωργικών προϊόντων διατροφής, μέγιστου ποσού 250 000 ευρώ.
   Άρθρο 2
   Εγκρίνεται κοινοτική χρηματοδοτική συνεισφορά, όπως προβλέπεται στο άρθρο 16 της απόφασης 90/424/ΕΟΚ, για τη διενέργεια μελέτης για τις θερμοκρασίες υπό τις οποίες μεταφέρονται ζώα σε μεγάλες αποστάσεις, μέγιστου ποσού 300 000 ευρώ.
   Άρθρο 3
   Εγκρίνεται κοινοτική χρηματοδοτική συνεισφορά, όπως προβλέπεται στο άρθρο 16 της απόφασης 90/424/ΕΟΚ, για τη χρηματοδότηση σεμιναρίων κατάρτισης σχετικά με την εφαρμογή των κατευθυντήριων γραμμών του ΔΓΕ για την καλή μεταχείριση των ζώων, που διοργανώνονται από τον Παγκόσμιο Οργανισμό Ζωικής Υγείας (ΔΓΕ), μέγιστου ποσού 100 000 ευρώ προς το Παγκόσμιο Ταμείο για την υγεία και την καλή μεταχείριση των ζώων.
   Άρθρο 4
   Εγκρίνεται κοινοτική χρηματοδοτική συνεισφορά, όπως προβλέπεται στο άρθρο 16 της απόφασης 90/424/ΕΟΚ, για την έκδοση περίπου 1 800 αντιγράφων εγχειριδίου για τον καταρροϊκό πυρετό, μέγιστου ποσοστού 50 % της επιλέξιμης δαπάνης και μέγιστου ποσού 10 000 ευρώ προς τον Παγκόσμιο Οργανισμό Ζωικής Υγείας (ΔΓΕ).

      Βρυξέλλες, 14 Νοεμβρίου 2007.

            Για την Επιτροπή

         Μάρκος ΚΥΠΡΙΑΝΟΫ

            Μέλος της Επιτροπής

      (1)  ΕΕ L 224 της 18.8.1990, σ. 19. Απόφαση όπως τροποποιήθηκε τελευταία με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).

      (2)  ΕΕ L 3 της 5.1.2005, σ. 1.

      (3)  The EFSA Journal (2004), 122, 1-25, Standards for microclimate inside animal road transport vehicles.

      (4)  COM(2006) 13 τελικό.

      (5)  Ειδικό ευρωβαρόμετρο 270: Απόψεις των πολιτών της ΕΕ για την ορθή μεταχείριση των ζώων, http://ec.europa.eu/food/animal/welfare/survey/sp_barometer_aw_en.pdf, σ. 32.


title: Απόφαση (ΚΕΠΠΑ) 2017/1177 της Επιτροπής Πολιτικής και Ασφάλειας, της 26ης Ιουνίου 2017, σχετικά με τον διορισμό του διοικητή δυνάμεων της αποστολής της ΕΕ για τη στρατιωτική εκπαιδευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUTM RCA) (EUTM RCA/2/2017)

text:
               1.7.2017

               EL

               Επίσημη Εφημερίδα της Ευρωπαϊκής Ένωσης

               L 170/96

         ΑΠΌΦΑΣΗ (ΚΕΠΠΑ) 2017/1177 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 26ης Ιουνίου 2017
   σχετικά με τον διορισμό του διοικητή δυνάμεων της αποστολής της ΕΕ για τη στρατιωτική εκπαιδευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUTM RCA) (EUTM RCA/2/2017)
   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38,
   Έχοντας υπόψη την απόφαση (ΚΕΠΠΑ) 2016/610 του Συμβουλίου, της 19ης Απριλίου 2016, σχετικά με στρατιωτική εκπαιδευτική αποστολή της Ευρωπαϊκής Ένωσης στην Κεντροαφρικανική Δημοκρατία ΚΠΠΑ (EUTM RCA) (1), και ιδίως το άρθρο 5,
   Εκτιμώντας τα ακόλουθα:

               (1)

               Δυνάμει του άρθρου 5 παράγραφος 1 της απόφασης (ΚΕΠΠΑ) 2016/610, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ), σύμφωνα με το άρθρο 38 της Συνθήκης για την Ευρωπαϊκή Ένωση, να λάβει τις σχετικές αποφάσεις για την άσκηση του πολιτικού ελέγχου και της στρατηγικής καθοδήγησης της EUTM RCA, συμπεριλαμβανομένων των αποφάσεων για τον διορισμό των επόμενων διοικητών αποστολής της ΕΕ.

               (2)

               Στις 10 Ιανουαρίου 2017 η ΕΠΑ εξέδωσε την απόφαση (ΚΕΠΠΑ) 2017/112 (2) για τον διορισμό του ταξιάρχου Herman RUYS ως διοικητή αποστολής της ΕΕ για την EUTM RCA.

               (3)

               Η απόφαση (ΕΕ) 2017/971 του Συμβουλίου (3) τροποποίησε τη δομή διοίκησης της EUTM RCA. Συνεπώς, η απόφαση (ΚΕΠΠΑ) 2017/112 καταργήθηκε και ο ταξίαρχος Herman RUYS διορίστηκε διοικητής δυνάμεων της αποστολής της ΕΕ της EUTM RCA.

               (4)

               Στις 24 Μαΐου 2017 η στρατιωτική επιτροπή της ΕΕ συνέστησε να εγκριθεί ο διορισμός του ταξιάρχου Fernando GARCÍA BLÁZQUEZ, που πρότεινε η κοινή επιτροπή Eurocorps, ως διοικητή δυνάμεων της αποστολής της ΕΕ της EUTM RCA σε αντικατάσταση του ταξιάρχου Herman RUYS από τις 24 Ιουλίου 2017.

               (5)

               Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και στην εφαρμογή αποφάσεων και δράσεων της Ευρωπαϊκής Ένωσης που έχουν συνέπειες στην άμυνα. Ως εκ τούτου, η Δανία δεν συμμετέχει στην έκδοση αυτής της απόφασης και δεν δεσμεύεται από αυτή ούτε υπόκειται στην εφαρμογή της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο ταξίαρχος Fernando GARCÍA BLÁZQUEZ διορίζεται διοικητής δυνάμεων της αποστολής της ΕΕ για τη στρατιωτική εκπαιδευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUTM RCA) από τις 24 Ιουλίου 2017.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 26 Ιουνίου 2017

            Για την Επιτροπή Πολιτικής και Ασφάλειας

            Ο Πρόεδρος

         W. STEVENS

      (1)  ΕΕ L 104 της 20.4.2016, σ. 21.

      (2)  Απόφαση (ΚΕΠΠΑ) 2017/112 της Επιτροπής Πολιτικής και Ασφάλειας, της 10ης Ιανουαρίου 2017, σχετικά με τον διορισμό του διοικητή αποστολής της ΕΕ για τη στρατιωτική εκπαιδευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUTM RCA) (EUTM RCA/1/2017) (ΕΕ L 18 της 24.1.2017, σ. 47).

      (3)  Απόφαση (ΕΕ) 2017/971 του Συμβουλίου, της 8ης Ιουνίου 2017, σχετικά με τον καθορισμό ρυθμίσεων για τον σχεδιασμό και τη διεξαγωγή μη εκτελεστικών στρατιωτικών αποστολών ΚΠΑΑ της ΕΕ και την τροποποίηση των αποφάσεων 2010/96/ΚΕΠΠΑ για μια στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας, 2013/34/ΚΕΠΠΑ για στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) και (ΚΕΠΠΑ) 2016/610 σχετικά με στρατιωτική εκπαιδευτική αποστολή της Ευρωπαϊκής Ένωσης στην Κεντροαφρικανική Δημοκρατία ΚΠΠΑ (EUTM RCA) (ΕΕ L 146, 9.6.2017, σ. 133).


title: 2009/192/ΕΚ: Απόφαση του Ευρωπαϊκού Κοινοβουλίου, της 22ας Απριλίου 2008 , σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2006, τμήμα V — Ελεγκτικό Συνέδριο

text:
               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/76

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2006, τμήμα V — Ελεγκτικό Συνέδριο
   (2009/192/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2006 (1),
   έχοντας υπόψη τους τελικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2006 — τόμος I (C6-0366/2007) (2),
   έχοντας υπόψη την ετήσια έκθεση του Ελεγκτικού Συνεδρίου προς την αρμόδια για την απαλλαγή αρχή σχετικά με τους εσωτερικούς ελέγχους που πραγματοποιήθηκαν το 2006,
   έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2006 και τις ειδικές εκθέσεις του Ελεγκτικού Συνεδρίου, καθώς και τις απαντήσεις των οργάνων που ελέγχθηκαν (3),
   έχοντας υπόψη την έκθεση του Εξωτερικού Ελεγκτή σχετικά με τους λογαριασμούς του Ελεγκτικού Συνεδρίου για το οικονομικό έτος 2006 (4),
   έχοντας υπόψη τη δήλωση του Ελεγκτικού Συνεδρίου, σύμφωνα με το άρθρο 248 της συνθήκης ΕΚ, όσον αφορά την αξιοπιστία των λογαριασμών και τη νομιμότητα και κανονικότητα των υποκειμένων πράξεων (5),
   έχοντας υπόψη το άρθρο 272 παράγραφος 10 και τα άρθρα 274, 275 και 276 της συνθήκης ΕΚ,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (6), και ιδίως τα άρθρα 50, 86, 145, 146 και 147,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών (Α6-0093/2008),

               1.

               χορηγεί απαλλαγή στο Γενικό Γραμματέα του Ελεγκτικού Συνεδρίου για την εκτέλεση του προϋπολογισμού του Ελεγκτικού Συνεδρίου για το οικονομικό έτος 2006·

               2.

               καταγράφει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στο Συμβούλιο, στην Επιτροπή, στο Δικαστήριο, στο Ελεγκτικό Συνέδριο, στον Ευρωπαίο Διαμεσολαβητή και στον Ευρωπαίο Επόπτη Προστασίας Δεδομένων, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Hans-Gert PÖTTERING

            Ο Γενικός Γραμματέας

         Harald RØMER

      (1)  ΕΕ L 78 της 15.3.2006.

      (2)  ΕΕ C 274 της 15.11.2007, σ. 1.

      (3)  ΕΕ C 273 της 15.11.2007, σ. 1.

      (4)  ΕΕ C 292 της 5.12.2007, σ. 1.

      (5)  ΕΕ C 274 της 15.11.2007, σ. 130.

      (6)  ΕΕ L 248 της 16.9.2002, σ. 1.
    ---documentbreak---

               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/77

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   που περιέχει τις παρατηρήσεις οι οποίες αποτελούν αναπόσπαστο μέρος της απόφασης σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2006, τμήμα V — Ελεγκτικό Συνέδριο
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2006 (1),
   έχοντας υπόψη τους τελικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2006 — τόμος I (C6-0366/2007) (2),
   έχοντας υπόψη την ετήσια έκθεση του Ελεγκτικού Συνεδρίου προς την αρμόδια για την απαλλαγή αρχή σχετικά με τους εσωτερικούς ελέγχους που πραγματοποιήθηκαν το 2006,
   έχοντας υπόψη την ετήσια έκθεση του Ελεγκτικού Συνεδρίου για το οικονομικό έτος 2006 σχετικά με την εκτέλεση του προϋπολογισμού και τις ειδικές εκθέσεις του Ελεγκτικού Συνεδρίου, καθώς και τις απαντήσεις των οργάνων που ελέγχθηκαν (3),
   έχοντας υπόψη την έκθεση του εξωτερικού ελεγκτή σχετικά με τους λογαριασμούς του Ελεγκτικού Συνεδρίου για το οικονομικό έτος 2006 (4),
   έχοντας υπόψη τη δήλωση του Ελεγκτικού Συνεδρίου, σύμφωνα με το άρθρο 248 της συνθήκης ΕΚ, όσον αφορά την αξιοπιστία των λογαριασμών και τη νομιμότητα και κανονικότητα των υποκειμένων πράξεων (5),
   έχοντας υπόψη το άρθρο 272 παράγραφος 10 και τα άρθρα 274, 275 και 276 της συνθήκης ΕΚ,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (6), και ιδίως τα άρθρα 50, 86, 145, 146 και 147,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών (Α6-0093/2008),

               1.

               επισημαίνει ότι, το 2006, το Ευρωπαϊκό Ελεγκτικό Συνέδριο (ΕΕΣ) είχε στη διάθεσή του πιστώσεις αναλήψεων υποχρεώσεων συνολικού ύψους 113 596 668,31 ευρώ (2005: 107 548 618,24 ευρώ), με ποσοστό χρησιμοποίησης 89 %, δηλαδή κάτω από τον μέσο όρο των άλλων θεσμικών οργάνων·

               2.

               επισημαίνει ότι, μετά την καθιέρωση της λογιστικής σε δεδουλευμένη βάση από 1ης Ιανουαρίου 2005, οι οικονομικές καταστάσεις του ΕΕΣ εμφανίζουν αρνητικό οικονομικό αποτέλεσμα για το έτος 2006 (32 000 ευρώ) και παθητικό μεγαλύτερο του ενεργητικού κατά 11 418 000 ευρώ ·

               3.

               υπενθυμίζει ότι οι λογαριασμοί του ΕΕΣ για το 2006 (ομοίως όπως και κατά το οικονομικό έτος 2005) ελέγχθηκαν από εξωτερική εταιρεία, την KPMG, η οποία κατέληξε στο συμπέρασμα ότι: «[…] οι οικονομικές καταστάσεις παρέχουν αληθή και πιστή εικόνα της οικονομικής θέσης του Ευρωπαϊκού Ελεγκτικού Συνεδρίου στις 31 Δεκεμβρίου 2006 και των αποτελεσμάτων χρήσης για το έτος που τελείωσε την ημερομηνία εκείνη, σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, τους κανόνες εφαρμογής του, τις γενικά αποδεκτές λογιστικές αρχές και τους “Εσωτερικούς Κανόνες” του Ελεγκτικού Συνεδρίου»·

               4.

               σημειώνει τη γραπτή απάντηση του ΕΕΣ στο ερωτηματολόγιο του εισηγητή σχετικά με τη λογιστική καταγραφή των συντάξεων των πρώην Μελών του ΕΕΣ, σύμφωνα με την οποία οι συνταξιοδοτικές υποχρεώσεις στις 31 Δεκεμβρίου 2006 παρουσιάζονται από το ΕΕΣ στον ισολογισμό του, ενώ η εγγύηση των κρατών μελών αποκαλύπτεται στις σημειώσεις του ίδιου αυτού ισολογισμού, αλλά δεν καταγράφεται ως μακροπρόθεσμη απαίτηση έναντι των κρατών μελών· σημειώνει περαιτέρω ότι το οικονομικό έτος 2006 οι πληρωμές συντάξεων του ΕΕΣ προς τα Μέλη ανήλθε σε 2,3 εκ. ευρώ·

               5.

               επαναλαμβάνει την άποψη ότι τόσο η υποχρέωση μελλοντικών πληρωμών για συντάξεις όσο και η μακροπρόθεσμη απαίτηση έναντι των κρατών μελών —που εγγυώνται τη χρηματοδότηση του συνταξιοδοτικού συστήματος— πρέπει να περιλαμβάνονται στον ισολογισμό, ώστε να δίνεται καθαρή εικόνα των υπαρχουσών υποχρεώσεων και του πραγματικού κόστους του λογιστικού ελέγχου στην Ευρωπαϊκή Ένωση, καθώς επίσης να αντανακλώνται οι αρχές της λογιστικής σε δεδουλευμένη βάση που εφαρμόζεται από 1ης Ιανουαρίου 2005·

               6.

               σημειώνει ότι η έκθεση του Εσωτερικού Ελεγκτή του ΕΕΣ για το 2006 ήταν σε μεγάλο βαθμό θετική, καθώς διαπίστωσε ότι η ποιότητα των εγγράφων των διαγωνισμών και των συμβάσεων ήταν ικανοποιητική αν και «η επιλογή απλοποιημένων ή κατά παρέκκλιση διαδικασιών θα μπορούσε να αιτιολογείται πληρέστερα και η τεκμηρίωση σε επίπεδο αξιολόγησης των προσφορών θα έπρεπε να βελτιωθεί»· χαιρετίζει εν προκειμένω το γεγονός ότι όλες οι συστάσεις του εσωτερικού ελεγκτή (ενίσχυση της κατάρτισης σχετικά με τις διαδικασίες συμβάσεων και καταχώρηση όλων των συμβάσεων σε ενιαία βάση δεδομένων) οδήγησαν στη λήψη ανάλογων μέτρων·

               7.

               σημειώνει με ανησυχία ότι, σύμφωνα με τις απαντήσεις στο ερωτηματολόγιο του εισηγητή, το ΕΕΣ εξακολουθεί να αντιμετωπίζει δυσκολίες στην πρόσληψη επαγγελματικά καταρτισμένου προσωπικού για αρκετές θέσεις από διαγωνισμούς που οργανώνει η EPSO, εν μέρει λόγω του υψηλότερου κόστους ζωής στο Λουξεμβούργο και της μειωμένης ελκυστικότητας του μισθού στον βασικό βαθμό AD5· επικροτεί ωστόσο τη σημαντική μείωση του αριθμού των κενών θέσεων, από 74 το 2006 σε 56 το 2007, και επιδοκιμάζει την πρόθεση του ΕΕΣ να μειώσει περαιτέρω τον αριθμό των κενών θέσεων και το ποσοστό τους στον συνολικό πίνακα προσωπικού κατά το τρέχον και τα προσεχή έτη·

               8.

               σημειώνει ότι πέντε νέα Μέλη εντάχθηκαν στο ΕΕΣ κατά τη διάρκεια του 2006· εκφράζει για μια ακόμη φορά την ελπίδα ότι θα καταστεί δυνατόν να βρεθεί μια ορθολογικότερη δομή για το ΕΕΣ πριν από την επόμενη διεύρυνση· καλεί το ΕΕΣ να εξετάσει τα υπάρχοντα πρότυπα με στόχο τη μείωση του συνολικού αριθμού των Μελών του· επαναλαμβάνει την έκκλησή του να εξετασθούν προτάσεις για την εισαγωγή συστήματος κυκλικής εναλλαγής, παρόμοιου με εκείνο που εφαρμόζεται στο διοικητικό συμβούλιο της ΕΚΤ, ή συστήματος με έναν μόνο Γενικό Ελεγκτή· καλεί το ΕΕΣ να τηρεί ενήμερο το Κοινοβούλιο όσον αφορά τη συνέχεια που θα δοθεί στην παρούσα σύσταση έως τις 30 Σεπτεμβρίου 2008·

               9.

               σημειώνει ότι το ΕΕΣ έχει εγκρίνει νέο εγχειρίδιο ελέγχου απόδοσης και σχέδιο για την περαιτέρω ανάπτυξη του ελέγχου των τεχνολογιών της πληροφορίας και για την προσαρμογή της οργάνωσης των ομάδων ελέγχου ώστε να αντανακλάται ο αντίκτυπος του προϋπολογισμού βάσει δραστηριοτήτων στον έλεγχο· σημειώνει περαιτέρω ότι το ΕΕΣ πραγματοποίησε εντός του 2006 μια αυτοαξιολόγηση που κατέληξε σε σχέδιο δράσης·

               10.

               παρατηρεί ότι το εν λόγω σχέδιο δράσης υπόκειται τώρα σε «αξιολόγηση από ομοτίμους», εκ μέρους διεθνούς ομάδας αξιολόγησης από ομοτίμους· ζητεί να ενημερώνεται από τον πρόεδρο του ΕΕΣ για την εξέλιξη της αξιολόγησης και την υλοποίηση του σχεδίου δράσης·

               11.

               επισημαίνει, ως προς τις δηλώσεις των οικονομικών συμφερόντων των μελών, ότι τα μέλη του ΕΕΣ, σύμφωνα με τον κώδικα ορθής συμπεριφοράς του ΕΕΣ, καταθέτουν δήλωση των οικονομικών τους συμφερόντων και λοιπών περιουσιακών στοιχείων (όπως μετοχές, ομολογίες μετατρέψιμες σε μετοχές, πιστοποιητικά επενδύσεων και ακίνητη περιουσία, καθώς και επαγγελματικές δραστηριότητες του/της συζύγου) στον πρόεδρο του ΕΕΣ ο οποίος τα τηρεί σε εμπιστευτική παρακαταθήκη, και ότι οι δηλώσεις αυτές δεν δημοσιεύονται·

               12.

               υποστηρίζει εκ νέου ότι, για λόγους αρχής και διασφάλισης της διαφάνειας, τα Μέλη όλων των θεσμικών οργάνων της Ευρωπαϊκής Ένωσης πρέπει να υποχρεώνονται να υποβάλλουν δήλωση οικονομικών συμφερόντων, η οποία πρέπει να είναι προσβάσιμη στο Διαδίκτυο μέσω δημόσιου μητρώου· εκφράζει την απογοήτευσή του για το γεγονός ότι, παρά το περυσινό αίτημά του, το ΕΕΣ δεν ενημέρωσε το Κοινοβούλιο έως τις 30 Σεπτεμβρίου 2007 σχετικά με τα ενδεικνυόμενα μέτρα που θα λάμβανε για το θέμα αυτό.

      (1)  ΕΕ L 78 της 15.3.2006.

      (2)  ΕΕ C 274 της 15.11.2007, σ. 1.

      (3)  ΕΕ C 273 της 15.11.2007, σ. 1.

      (4)  ΕΕ C 292 της 5.12.2007, σ. 1.

      (5)  ΕΕ C 274 της 15.11.2007, σ. 130.

      (6)  ΕΕ L 248 της 16.9.2002, σ. 1.


title: Απόφαση 2009/597/ΚΕΠΠΑ του Συμβουλίου, της 27ης Ιουλίου 2009 , για την υπογραφή και την προσωρινή εφαρμογή της συμφωνίας μεταξύ της Ευρωπαϊκής Ένωσης και της Δημοκρατίας της Κροατίας σχετικά με τη συμμετοχή της Δημοκρατίας της Κροατίας στη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (επιχείρηση Atalanta)

text:
               4.8.2009

               EL

               Επίσημη Εφημερίδα της Ευρωπαϊκής Ένωσης

               L 202/83

         ΑΠΌΦΑΣΗ 2009/597/ΚΕΠΠΑ ΤΟΥ ΣΥΜΒΟΥΛΊΟΥ
   της 27ης Ιουλίου 2009
   για την υπογραφή και την προσωρινή εφαρμογή της συμφωνίας μεταξύ της Ευρωπαϊκής Ένωσης και της Δημοκρατίας της Κροατίας σχετικά με τη συμμετοχή της Δημοκρατίας της Κροατίας στη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (επιχείρηση Atalanta)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Ένωσης, και ιδίως το άρθρο 24,
   τη σύσταση της προεδρίας,
   Εκτιμώντας τα ακόλουθα:

               (1)

               Στις 10 Νοεμβρίου 2008, το Συμβούλιο υιοθέτησε την κοινή δράση 2008/851/ΚΕΠΠΑ για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (1) (επιχείρηση Atalanta).

               (2)

               Το άρθρο 10 παράγραφος 3 αυτής της κοινής δράσης ορίζει ότι οι λεπτομέρειες των ρυθμίσεων για τη συμμετοχή τρίτων κρατών καθορίζονται με συμφωνίες που συνάπτονται με τη διαδικασία η οποία καθορίζεται στο άρθρο 24 της συνθήκης ΕΕ.

               (3)

               Μετά τη συγκατάθεση του Συμβουλίου στις 13 Σεπτεμβρίου 2004, η προεδρία επικουρούμενη από τον γενικό γραμματέα του Συμβουλίου της Ευρωπαϊκής Ένωσης/ύπατο εκπρόσωπο για την Κοινή Εξωτερική Πολιτική και Πολιτική Ασφάλειας, διαπραγματεύτηκε συμφωνία μεταξύ της Ευρωπαϊκής Ένωσης και της Δημοκρατίας της Κροατίας για τη συμμετοχή της Δημοκρατίας της Κροατίας στην επιχείρηση Atalanta («η συμφωνία»).

               (4)

               Η συμφωνία θα πρέπει να υπογραφεί, με την επιφύλαξη της μεταγενέστερης σύναψής της.

               (5)

               Οι διατάξεις της συμφωνίας θα πρέπει να εφαρμοστούν σε προσωρινή βάση, έως ότου αρχίσει να ισχύει η συμφωνία.

         ΑΠΟΦΑΣΙΖΕΙ:
   Άρθρο 1
   Η υπογραφή της συμφωνίας μεταξύ της Ευρωπαϊκής Ένωσης και της Δημοκρατίας της Κροατίας για τη συμμετοχή της Δημοκρατίας της Κροατίας στη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (επιχείρηση Atalanta) εγκρίνεται εξ ονόματος της Ευρωπαϊκής Ένωσης, με την επιφύλαξη της σύναψης της συμφωνίας αυτής.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία, δεσμεύοντας την Ευρωπαϊκή Ένωση, με την επιφύλαξη της σύναψής της.
   Άρθρο 3
   Σύμφωνα με το άρθρο 10 παράγραφος 2 της συμφωνίας, η παρούσα συμφωνία εφαρμόζεται προσωρινά από την ημερομηνία υπογραφής, εν αναμονή της θέσης της σε ισχύ.
   Άρθρο 4
   Η παρούσα απόφαση παράγει αποτελέσματα από την ημέρα της έκδοσής της.
   Άρθρο 5
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 27 Ιουλίου 2009.

            Για το Συμβούλιο

            Ο Πρόεδρος

         C. BILDT

      (1)  ΕΕ L 301 της 12.11.2008, σ. 33.
    ---documentbreak---

               4.8.2009

               EL

               Επίσημη Εφημερίδα της Ευρωπαϊκής Ένωσης

               L 202/84

         ΜΕΤΑΦΡΑΣΗ
   ΣΥΜΦΩΝΊΑ
   μεταξύ της Ευρωπαϊκής Ένωσης και της Δημοκρατίας της Κροατίας σχετικά με τη συμμετοχή της Δημοκρατίας της Κροατίας στη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (επιχείρηση Atalanta)
   Η ΕΥΡΩΠΑΪΚΗ ΕΝΩΣΗ (ΕΕ),
   αφενός, και
   Η ΔΗΜΟΚΡΑΤΙΑ ΤΗΣ ΚΡΟΑΤΙΑΣ
   αφετέρου,
   καλούμενες εφεξής τα «μέρη»,
   ΕΧΟΝΤΑΣ ΥΠΟΨΗ:
   την υιοθέτηση, από το Συμβούλιο της Ευρωπαϊκής Ένωσης, της κοινής δράσης 2008/851/ΚΕΠΠΑ για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (1) (επιχείρηση Atalanta),
   την πρόσκληση της ΕΕ προς τη Δημοκρατία της Κροατίας να συμμετάσχει στην επιχείρηση της οποίας ηγείται η Ευρωπαϊκή Ένωση,
   την επιτυχή ολοκλήρωση της διαδικασίας συγκρότησης δυνάμεων και τη σύσταση του διοικητή επιχειρήσεων της Ευρωπαϊκής Ένωσης και της Στρατιωτικής Επιτροπής της Ευρωπαϊκής Ένωσης να συμφωνηθεί η συμμετοχή δυνάμεων της Δημοκρατίας της Κροατίας στην επιχείρηση της οποίας ηγείται η Ευρωπαϊκή Ένωση,
   την απόφαση ATALANTA/2/2009 της Επιτροπής Πολιτικής και Ασφάλειας, της 21ης Απριλίου 2009, σχετικά με την αποδοχή των συνεισφορών τρίτων κρατών στη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Atalanta) (2) και την απόφαση ATALANTA/3/2009 της Επιτροπής Πολιτικής και Ασφάλειας, της 21ης Απριλίου 2009, σχετικά με τη σύσταση της επιτροπής συνεισφερόντων για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Atalanta) (3), όπως αυτές τροποποιήθηκαν με την απόφαση ATALANTA/5/2009 της Επιτροπής Πολιτικής και Ασφάλειας της 10ης Ιουνίου 2009 (4),
   την απόφαση της Δημοκρατίας της Κροατίας της 3ης Απριλίου 2009 να συμμετάσχει στην επιχείρηση Atalanta,
   ΣΥΜΦΩΝΗΣΑΝ ΣΤΑ ΑΚΟΛΟΥΘΑ:
   Άρθρο 1
   Συμμετοχή στην επιχείρηση
   1.   Η Δημοκρατία της Κροατίας συμμετέχει στην κοινή δράση 2008/851/ΚΕΠΠΑ για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (επιχείρηση Atalanta), καθώς και σε οποιαδήποτε κοινή δράση ή απόφαση με την οποία το Συμβούλιο της Ευρωπαϊκής Ένωσης αποφασίζει την παράταση της ενωσιακής επιχείρησης στρατιωτικής διαχείρισης κρίσεων, σύμφωνα με τις διατάξεις της παρούσας συμφωνίας και τυχόν απαιτούμενες εκτελεστικές ρυθμίσεις.
   2.   Η συνεισφορά της Δημοκρατίας της Κροατίας στην Επιχείρηση Atalanta δεν θίγει την αυτονομία λήψης αποφάσεων της Ευρωπαϊκής Ένωσης.
   3.   Η Δημοκρατία της Κροατίας εξασφαλίζει ότι οι δυνάμεις και το προσωπικό της που συμμετέχουν στην ενωσιακή επιχείρηση στρατιωτικής διαχείρισης κρίσεων εκτελούν την αποστολή τους σύμφωνα με:

               —

               την κοινή δράση 2008/851/ΚΕΠΠΑ και πιθανές μεταγενέστερες τροποποιήσεις της,

               —

               το σχέδιο επιχειρήσεων,

               —

               τυχόν μέτρα εφαρμογής.

         4.   Οι δυνάμεις και το προσωπικό που αποσπώνται από τη Δημοκρατία της Κροατίας στην επιχείρηση εκτελούν τα καθήκοντά τους και συμπεριφέρονται με αποκλειστικό γνώμονα το συμφέρον της ενωσιακής επιχείρησης στρατιωτικής διαχείρισης κρίσεων.
   5.   Η Δημοκρατία της Κροατίας ενημερώνει εγκαίρως τον διοικητή της επιχείρησης της ΕΕ για κάθε μεταβολή της συμμετοχής της στην επιχείρηση.
   Άρθρο 2
   Καθεστώς των δυνάμεων
   1.   Το καθεστώς των δυνάμεων και του προσωπικού τα οποία συνεισφέρει η Δημοκρατία της Κροατίας στην επιχείρηση Atalanta διέπεται από τη συμφωνία για το καθεστώς των δυνάμεων η οποία έχει συναφθεί μεταξύ της Ευρωπαϊκής Ένωσης και της Σομαλίας, του Ντζιμπουτί ή οιασδήποτε άλλης χώρας της περιοχής με την οποία θα έχει συναφθεί παρόμοια συμφωνία για τους σκοπούς της επιχείρησης, ή από τη μονομερή δήλωση για το καθεστώς των δυνάμεων την οποία έχει υποβάλει η Κένυα ή οιαδήποτε άλλη χώρα της περιοχής η οποία θα έχει υποβάλει παρόμοια δήλωση για τους σκοπούς της επιχείρησης.
   2.   Το καθεστώς των δυνάμεων και του προσωπικού που τοποθετούνται σε αρχηγεία ή μονάδες διοικήσεως ευρισκόμενες εκτός του θεάτρου της κοινής επιχείρησης διέπεται από διακανονισμούς συμφωνούμενους μεταξύ του κράτους υποδοχής των οικείων αρχηγείων ή μονάδων διοικήσεως και της Δημοκρατίας της Κροατίας.
   3.   Με την επιφύλαξη της συμφωνίας για το καθεστώς των δυνάμεων που μνημονεύεται στην παράγραφο 1, η Δημοκρατία της Κροατίας ασκεί τη δικαιοδοσία της επί των δυνάμεων και του προσωπικού της που συμμετέχουν στην ενωσιακή επιχείρηση στρατιωτικής διαχείρισης κρίσεων.
   4.   Εμπίπτει στην αρμοδιότητα της Δημοκρατίας της Κροατίας να αντικρούει τυχόν αξιώσεις που συνδέονται με τη συμμετοχή στην επιχείρηση Atalanta και οι οποίες εγείρονται από τις δυνάμεις και το προσωπικό της ή τις αφορούν. Εμπίπτει στην αρμοδιότητα της Δημοκρατίας της Κροατίας να κινεί οποιαδήποτε διαδικασία, ιδίως ποινική ή πειθαρχική δίωξη, κατά μέλους των δυνάμεων και του προσωπικού της, σύμφωνα με τις νομοθετικές και κανονιστικές της διατάξεις.
   5.   Η Δημοκρατία της Κροατίας αναλαμβάνει να προβεί σε δήλωση σχετικά με την παραίτηση από αξιώσεις έναντι οποιουδήποτε κράτους συμμετέχει στην επιχείρηση Atalanta, η δε δήλωση αυτή πραγματοποιείται κατά την υπογραφή της παρούσας συμφωνίας.
   6.   Τα κράτη μέλη της Ευρωπαϊκής Ένωσης αναλαμβάνουν να προβούν σε δήλωση σχετικά με την παραίτηση από αξιώσεις, όσον αφορά τη συμμετοχή της Δημοκρατίας της Κροατίας στην επιχείρηση Atalanta, η δε δήλωση αυτή πραγματοποιείται κατά την υπογραφή της παρούσας συμφωνίας.
   Άρθρο 3
   Όροι μεταφοράς των προσώπων που συλλαμβάνονται και κρατούνται ενόψει της δίωξής τους
   Εάν η Δημοκρατία της Κροατίας ασκήσει τη δικαιοδοσία της σε πρόσωπα τα οποία έχουν διαπράξει ή υπάρχει υποψία ότι έχουν διαπράξει πειρατικές επιθέσεις ή ένοπλες ληστείες στα ύδατα της Σομαλίας, η μεταφορά των προσώπων που συλλαμβάνονται ενόψει της δίωξής τους και κρατούνται από την υπό την ηγεσία της Ευρωπαϊκής Ένωσης ναυτική δύναμη (EUNAVFOR) και τα κατασχεθέντα περιουσιακά στοιχεία στην κατοχή της EUNAVFOR, από την EUNAVFOR στη Δημοκρατία της Κροατίας πραγματοποιείται σύμφωνα με τους όρους που παρατίθενται στο παράρτημα, το οποίο αποτελεί αναπόσπαστο τμήμα της παρούσας συμφωνίας.
   Άρθρο 4
   Διαβαθμισμένες πληροφορίες
   Στο πλαίσιο της επιχείρησης Atalanta, εφαρμόζονται οι διατάξεις της συμφωνίας μεταξύ της Ευρωπαϊκής Ένωσης και της Δημοκρατίας της Κροατίας σχετικά με τις διαδικασίες ασφαλείας για την ανταλλαγή διαβαθμισμένων πληροφοριών (5).
   Άρθρο 5
   Δομή διοίκησης
   1.   Όλες οι δυνάμεις και το προσωπικό που συμμετέχουν στην ενωσιακή επιχείρηση στρατιωτικής διαχείρισης κρίσεων τελούν πλήρως υπό τη διοίκηση των εθνικών τους αρχών.
   2.   Οι εθνικές αρχές μεταβιβάζουν την επιχειρησιακή και τακτική διοίκηση ή/και έλεγχο των δυνάμεων και του προσωπικού τους στον διοικητή της επιχείρησης της ΕΕ. Ο διοικητής της επιχείρησης έχει το δικαίωμα μεταβίβασης των εξουσιών του.
   3.   Η Δημοκρατία της Κροατίας έχει τα ίδια δικαιώματα και υποχρεώσεις, όσον αφορά την τρέχουσα διαχείριση της επιχείρησης, με τα συμμετέχοντα κράτη μέλη της Ευρωπαϊκής Ένωσης.
   4.   Ο διοικητής της επιχείρησης μπορεί —κατόπιν διαβουλεύσεων με τη Δημοκρατία της Κροατίας— να ζητήσει ανά πάσα στιγμή να αποσυρθεί η συνεισφορά της Δημοκρατίας της Κροατίας.
   5.   Η Δημοκρατία της Κροατίας διορίζει έναν ανώτερο στρατιωτικό αντιπρόσωπο (ΑΣΑ) προκειμένου να εκπροσωπεί το εθνικό του σώμα στην ενωσιακή επιχείρηση στρατιωτικής διαχείρισης κρίσεων. Ο ΑΣΑ διαβουλεύεται με τον διοικητή δυνάμεων της ΕΕ επί όλων των θεμάτων που επηρεάζουν την επιχείρηση και είναι υπεύθυνος για την καθημερινή πειθαρχία του σώματος.
   Άρθρο 6
   Χρηματοδοτικές πτυχές
   1.   Η Δημοκρατία της Κροατίας αναλαμβάνει όλα τα έξοδα που συνεπάγεται η συμμετοχή της στην επιχείρηση, εκτός αν αυτά καλύπτονται από την κοινή χρηματοδότηση, όπως προβλέπουν οι νομικές πράξεις που μνημονεύονται στο άρθρο 1 παράγραφος 1 της παρούσας συμφωνίας καθώς και η απόφαση αριθ. 2008/975/ΚΕΠΠΑ του Συμβουλίου, της 18ης Δεκεμβρίου 2008, για τη δημιουργία μηχανισμού διαχείρισης της χρηματοδότησης των κοινών εξόδων των επιχειρήσεων της Ευρωπαϊκής Ένωσης που έχουν στρατιωτικές συνέπειες ή συνέπειες στον τομέα της άμυνας (Athena) (6).
   2.   Η επιχείρηση Atalanta παρέχει υλικοτεχνική στήριξη στο κροατικό στρατιωτικό σώμα, σε βάση επιστροφής των εξόδων, υπό τους όρους που προβλέπονται στις εκτελεστικές ρυθμίσεις του άρθρου 7. Η διοικητική διαχείριση των συναφών δαπανών ανατίθεται στον μηχανισμό Athena.
   3.   Σε περίπτωση θανάτου, τραυματισμού, απώλειας ή ζημίας φυσικών ή νομικών προσώπων από το ή τα κράτη όπου διεξάγεται η επιχείρηση, η Δημοκρατία της Κροατίας, όταν αποδειχθεί η ευθύνη της, καταβάλλει αποζημίωση υπό τους όρους που προβλέπονται στη συμφωνία για το καθεστώς των δυνάμεων, κατά περίπτωση, η οποία αναφέρεται στο άρθρο 2 παράγραφος 1 της παρούσας συμφωνίας.
   Άρθρο 7
   Ρυθμίσεις για την εφαρμογή της παρούσας συμφωνίας
   Ο γενικός γραμματέας του Συμβουλίου της Ευρωπαϊκής Ένωσης/ύπατος εκπρόσωπος για την Κοινή Εξωτερική Πολιτική και Πολιτική Ασφαλείας ή ο διοικητής επιχειρήσεων της ΕΕ και οι αρμόδιες αρχές της Δημοκρατίας της Κροατίας συνάπτουν κάθε αναγκαία τεχνική ή διοικητική συμφωνία για την εφαρμογή της παρούσας συμφωνίας.
   Άρθρο 8
   Μη συμμόρφωση
   Σε περίπτωση που ένα μέρος δεν ανταποκρίνεται στις υποχρεώσεις του, όπως ορίζονται από τα προηγούμενα άρθρα, το έτερο μέρος έχει το δικαίωμα να καταγγείλει εγγράφως την παρούσα συμφωνία με προειδοποίηση ενός μηνός.
   Άρθρο 9
   Ρύθμιση διαφορών
   Διαφορές που αφορούν την ερμηνεία ή την εφαρμογή της παρούσας συμφωνίας ρυθμίζονται διά της διπλωματικής οδού μεταξύ των μερών.
   Άρθρο 10
   Έναρξη ισχύος
   1.   Η παρούσα συμφωνία αρχίζει να ισχύει την πρώτη ημέρα του πρώτου μήνα από την ημερομηνία κατά την οποία τα μέρη γνωστοποίησαν αμοιβαίως την ολοκλήρωση των εσωτερικών διαδικασιών που είναι αναγκαίες για τον σκοπό αυτό.
   2.   Η παρούσα συμφωνία εφαρμόζεται προσωρινά από την ημερομηνία υπογραφής.
   3.   Η παρούσα συμφωνία παραμένει σε ισχύ καθόσον διαρκεί η συνεισφορά της Δημοκρατίας της Κροατίας στην επιχείρηση.

      Έγινε στις Βρυξέλλες, στις 27 Ιουλίου 2009, σε δύο πρωτότυπα στην αγγλική γλώσσα.

            Για την Ευρωπαϊκή Ένωση

            Για τη Δημοκρατία της Κροατίας

      (1)  ΕΕ L 301 της 12.11.2008, σ. 33.

      (2)  ΕΕ L 109 της 30.4.2009, σ. 52.

      (3)  ΕΕ L 119 της 14.5.2009, σ. 40.

      (4)  ΕΕ L 148 της 11.6.2009, σ. 34.

      (5)  ΕΕ L 116 της 29.4.2006, σ. 74.

      (6)  ΕΕ L 345 της 23.12.2008, σ. 96.
   ΠΑΡΑΡΤΗΜΑ

      Διατάξεις περί των όρων και των λεπτομερειών μεταφοράς υπόπτων πειρατείας ή υπόπτων ένοπλων ληστειών στα χωρικά ύδατα της Σομαλίας, οι οποίοι κρατούνται από την υπό την ηγεσία της ΕΕ ναυτική δύναμη (EUNAVFOR), καθώς και κατασχεθέντων περιουσιακών στοιχείων που βρίσκονται στην κατοχή της EUNAVFOR, από την EUNAVFOR προς τη Δημοκρατία της Κροατίας και περί της μεταχείρισής τους μετά την εν λόγω μεταφορά

   1)   Ορισμοί
   Για τους σκοπούς της παρούσας συμφωνίας:
   α)   «Πειρατική επίθεση»: η πειρατεία όπως ορίζεται στο άρθρο 101 της σύμβασης των Ηνωμένων Εθνών για το Δίκαιο της Θάλασσας (UNCLOS)·
   β)   «ένοπλες ληστείες»: πράξεις όπως ορίζονται στο στοιχείο α) όταν διαπράττονται στα χωρικά ύδατα παράκτιου κράτους εντός της ζώνης της επιχείρησης·
   γ)   «μεταφερόμενο πρόσωπο»: κάθε πρόσωπο για το οποίο υπάρχουν υποψίες ότι προτίθεται να διαπράξει, διαπράττει, ή έχει διαπράξει, πειρατικές επιθέσεις ή ένοπλες ληστείες, το οποίο μεταφέρεται από την EUNAVFOR στη Δημοκρατία της Κροατίας δυνάμει της παρούσας συμφωνίας.
   2)   Γενικές αρχές

               α)

               Η Δημοκρατία της Κροατίας δύναται να δέχεται, κατόπιν αιτήματος της EUNAVFOR, τη μεταφορά προσώπων τα οποία κρατούνται από την EUNAVFOR σε σχέση με πειρατικές επιθέσεις ή ένοπλες ληστείες και συναφών κατασχεθέντων από την EUNAVFOR περιουσιακών στοιχείων και να προσαγάγει τα εν λόγω πρόσωπα και περιουσιακά στοιχεία ενώπιον των οικείων αρμόδιων αρχών προκειμένου να διεξαχθεί έρευνα και να ασκηθεί δικαστική δίωξη.

               β)

               Η EUNAVFOR, όταν ενεργεί δυνάμει της παρούσας συμφωνίας, μεταφέρει μόνον πρόσωπα στις αρμόδιες για την επιβολή του νόμου αρχές της Δημοκρατίας της Κροατίας.

               γ)

               Η Δημοκρατία της Κροατίας επιβεβαιώνει ότι μεταχειρίζεται τα πρόσωπα που μεταφέρονται δυνάμει των εν λόγω διατάξεων, τόσο πριν όσο και κατά τη μεταφορά τους, ανθρωπιστικά και σύμφωνα με τις βάσει των διεθνών ανθρωπίνων δικαιωμάτων υποχρεώσεις, περιλαμβανομένης της απαγόρευσης βασανιστηρίων και κάθε άλλης σκληρής, απάνθρωπης ή ταπεινωτικής μεταχείρισης ή τιμωρίας, της απαγόρευσης αυθαίρετης κράτησης και σύμφωνα με την απαίτηση για την εξασφάλιση δίκαιης δίκης.

         3)   Μεταχείριση, δίωξη και δίκη των μεταφερομένων προσώπων

               α)

               Κάθε μεταφερόμενο πρόσωπο τυγχάνει ανθρώπινης μεταχείρισης, και δεν υποβάλλεται σε σκληρή, απάνθρωπη ή ταπεινωτική μεταχείριση ή τιμωρία, του παρέχεται επαρκής στέγαση και τροφή, πρόσβαση σε ιατρική περίθαλψη και η δυνατότητα να ασκεί τα θρησκευτικά του καθήκοντα.

               β)

               Κάθε μεταφερόμενο πρόσωπο φέρεται αμελλητί ενώπιον δικαστού ή άλλου αξιωματούχου εξουσιοδοτημένου από τον νόμο να ασκεί δικαστική εξουσία, ο οποίος αποφαίνεται χωρίς καθυστέρηση όσον αφορά τη νομιμότητα της κράτησης του εν λόγω προσώπου και διατάσσει την απελευθέρωσή του εφόσον η κράτηση δεν είναι σύννομη.

               γ)

               Κάθε μεταφερόμενο πρόσωπο δικαιούται να δικαστεί εντός εύλογου χρονικού διαστήματος ή να αφεθεί ελεύθερο.

               δ)

               Κατά την εκδίκαση οιασδήποτε ποινικής κατηγορίας κατά αυτού, κάθε μεταφερόμενο πρόσωπο έχει δικαίωμα να δικαστεί η υπόθεσή του δίκαια και δημόσια, από ανεξάρτητο και αμερόληπτο δικαστήριο που έχει προηγουμένως συσταθεί νομίμως.

               ε)

               Κάθε μεταφερόμενο πρόσωπο κατηγορούμενο για ποινικό αδίκημα τεκμαίρεται αθώο μέχρι της νομίμου αποδείξεως της ενοχής του.

               στ)

               Κατά την εκδίκαση οιασδήποτε ποινικής κατηγορίας κατά αυτού, κάθε μεταφερόμενο πρόσωπο έχει τα ακόλουθα εγγυημένα δικαιώματα, τα οποία μπορεί να ασκεί σε συνθήκες πλήρους ισότητας:

                           1)

                           να πληροφορηθεί αμέσως και λεπτομερώς, σε γλώσσα την οποία κατανοεί, για τη φύση και τα αίτια της κατηγορίας που του απαγγέλλεται·

                           2)

                           να του παρασχεθεί επαρκής χρόνος και όλες οι διευκολύνσεις για την προετοιμασία της υπεράσπισης και να επικοινωνεί με συνήγορο της επιλογής του·

                           3)

                           να δικαστεί χωρίς αδικαιολόγητη καθυστέρηση·

                           4)

                           να παρίσταται στη δίκη και να υπερασπισθεί τον εαυτό του αυτοπροσώπως ή με τη βοήθεια του συνηγόρου της επιλογής του. Εάν δεν έχει νομική βοήθεια, να ενημερωθεί για το δικαίωμά του αυτό και να του διορίζεται συνήγορος από το δικαστήριο σε κάθε περίπτωση που το συμφέρον της δικαιοσύνης το απαιτεί, και δωρεάν αν το κατηγορούμενο πρόσωπο δεν έχει επαρκείς πόρους για να πληρώσει·

                           5)

                           να εξετάσει, ή να αναθέσει την εξέταση όλων των αποδεικτικών στοιχείων που χρησιμοποιούνται εναντίον του, περιλαμβανομένων των ένορκων βεβαιώσεων των μαρτύρων που πραγματοποίησαν τη σύλληψή του, και να εξασφαλισθεί η παρουσία και η εξέταση μαρτύρων υπεράσπισής του, υπό τις ίδιες προϋποθέσεις με τους μάρτυρες κατηγορίας·

                           6)

                           να του παρασχεθεί δωρεάν βοήθεια διερμηνέως εάν δεν κατανοεί ή δεν ομιλεί τη γλώσσα που χρησιμοποιείται στο δικαστήριο·

                           7)

                           να μην εξαναγκασθεί να μαρτυρήσει κατά του εαυτού του ή να ομολογήσει ενοχή.

               ζ)

               Επιτρέπεται σε κάθε μεταφερόμενο πρόσωπο που έχει καταδικασθεί για έγκλημα το δικαίωμα να ζητήσει επανεξέταση ή να ασκήσει έφεση κατά της καταδίκης και της ποινής του ενώπιον ανώτατου δικαστηρίου σύμφωνα με τη νομοθεσία της Δημοκρατίας της Κροατίας.

               η)

               Η Δημοκρατία της Κροατίας δεν θα μεταφέρει οιοδήποτε μεταφερόμενο πρόσωπο σε οιοδήποτε άλλο κράτος, προκειμένου να διεξαχθεί έρευνα ή δικαστική δίωξη, χωρίς την προηγούμενη γραπτή έγκριση της EUNAVFOR.

         4)   Θανατική ποινή
   Κανένα μεταφερόμενο πρόσωπο δεν καταδικάζεται ούτε υπόκειται σε θανατική ποινή, και δεν μπορεί να αποτελέσει αντικείμενο αίτησης για επιβολή της θανατικής ποινής.
   5)   Αρχεία και κοινοποιήσεις

               α)

               Κάθε μεταφορά αποτελεί αντικείμενο κατάλληλου εγγράφου, υπογεγραμμένου από αντιπρόσωπο της EUNAVFOR και αντιπρόσωπο των αρμόδιων αρχών επιβολής του νόμου της Δημοκρατίας της Κροατίας.

               β)

               Η EUNAVFOR παρέχει στη Δημοκρατία της Κροατίας αρχεία κράτησης σχετικά με κάθε μεταφερόμενο πρόσωπο. Τα αρχεία αυτά περιλαμβάνουν, κατά το δυνατόν, περιγραφή της σωματικής κατάστασης του προσώπου κατά τη διάρκεια της κράτησης, τον χρόνο της μεταφοράς του στις αρχές της Δημοκρατίας της Κροατίας, τον λόγο της κράτησης, τον χρόνο και τον τόπο όπου κρατήθηκε αρχικά, και κάθε απόφαση σχετική με την κράτησή του.

               γ)

               Η Δημοκρατία της Κροατίας είναι υπεύθυνη για την τήρηση ακριβούς αρχείου για κάθε μεταφερόμενο πρόσωπο, το οποίο περιλαμβάνει την περιγραφή, χωρίς να περιορίζεται σε αυτό, κάθε κατασχεθέντος περιουσιακού στοιχείου, της σωματικής κατάστασης του προσώπου, την ακριβή τοποθεσία των τόπων κράτησης, όλες τις κατηγορίες που του έχουν απαγγελθεί και όλες τις σημαντικές αποφάσεις που ελήφθησαν κατά τη διάρκεια της δίωξης και της δίκης του.

               δ)

               Τα αρχεία αυτά είναι διαθέσιμα στους αντιπροσώπους της ΕΕ και της EUNAVFOR κατόπιν γραπτού τους αιτήματος προς το Υπουργείο Εξωτερικών της Δημοκρατίας της Κροατίας.

               ε)

               Επιπροσθέτως, η Δημοκρατία της Κροατίας θα γνωστοποιεί στην EUNAVFOR τον τόπο κράτησης κάθε προσώπου το οποίο μεταφέρεται δυνάμει της παρούσας συμφωνίας, οιαδήποτε φθορά της σωματικής του κατάστασης και κάθε καταγγελία ανάρμοστης μεταχείρισης. Οι αντιπρόσωποι της ΕΕ και της EUNAVFOR έχουν δυνατότητα πρόσβασης σε κάθε πρόσωπο που μεταφέρεται δυνάμει της παρούσας συμφωνίας για όσο διάστημα το πρόσωπο αυτό τελεί υπό κράτηση, και έχουν δικαίωμα να το ανακρίνουν.

               στ)

               Κατόπιν αιτήματός τους, επιτρέπεται σε εθνικές και διεθνείς ανθρωπιστικές οργανώσεις να επισκεφθούν πρόσωπα τα οποία μεταφέρονται δυνάμει της παρούσας συμφωνίας.

               ζ)

               Προκειμένου να εξασφαλιστεί ότι η EUNAVFOR θα είναι σε θέση να παράσχει εγκαίρως συνδρομή στη Δημοκρατία της Κροατίας με την παράσταση μαρτύρων της EUNAVFOR και την παροχή σχετικών αποδεικτικών στοιχείων, η Δημοκρατία της Κροατίας κοινοποιεί στην EUNAVFOR την πρόθεσή της να κινήσει ποινικές διαδικασίες κατά κάθε μεταφερόμενου προσώπου καθώς και τις προθεσμίες για την παροχή των αποδεικτικών στοιχείων και την εξέταση των αποδείξεων.

         6)   Συνδρομή EUNAVFOR

               α)

               Η EUNAVFOR παρέχει, εντός των ορίων των μέσων και των δυνατοτήτων της, κάθε συνδρομή στη Δημοκρατία της Κροατίας ενόψει της έρευνας σχετικά με μεταφερόμενα πρόσωπα και της δικαστικής δίωξής τους.

               β)

               Ειδικότερα, η EUNAVFOR:

                           1)

                           διαβιβάζει τα αρχεία κράτησης που τηρούνται σύμφωνα με την παράγραφο 5 στοιχείο β) των εν λόγω διατάξεων·

                           2)

                           επεξεργάζεται τα αποδεικτικά στοιχεία σύμφωνα με τις απαιτήσεις των αρμόδιων αρχών της Δημοκρατίας της Κροατίας, όπως συμφωνείται στις εκτελεστικές ρυθμίσεις της παραγράφου 8 παρακάτω·

                           3)

                           προσπαθεί να προσάγει καταθέσεις μαρτυρίας ή ένορκες βεβαιώσεις από το προσωπικό της EUNAVFOR που συμμετείχε σε οιοδήποτε περιστατικό σε σχέση με το οποίο μεταφέρθηκαν πρόσωπα δυνάμει των εν λόγω διατάξεων·

                           4)

                           διαβιβάζει όλα τα σχετικά κατασχεθέντα περιουσιακά στοιχεία που βρίσκονται στην κατοχή της EUNAVFOR.

         7)   Σχέσεις ως προς άλλα δικαιώματα των μεταφερόμενων προσώπων
   Κανένα στοιχείο των εν λόγω διατάξεων δεν προορίζεται ούτε δύναται να ερμηνευθεί ως παρέκκλιση από οιοδήποτε δικαίωμα που ενδέχεται να έχει ένα μεταφερόμενο πρόσωπο δυνάμει της εφαρμοστέας εσωτερικής ή διεθνούς νομοθεσίας.
   8)   Ρυθμίσεις εφαρμογής

               α)

               Για τους σκοπούς της εφαρμογής των ανωτέρω διατάξεων, τα επιχειρησιακά, διοικητικά και τεχνικά θέματα μπορούν να αποτελούν αντικείμενο χωριστών ρυθμίσεων που θα συμφωνούνται μεταξύ των αρμόδιων αρχών της Δημοκρατίας της Κροατίας, αφενός, και των αρμόδιων αρχών της ΕΕ καθώς και των αρμόδιων αρχών των κρατών που αποστέλλουν εθνικό σώμα για την EUNAVFOR αφετέρου.

               β)

               Οι ρυθμίσεις εφαρμογής μπορούν να περιλαμβάνουν, μεταξύ άλλων:

                           1)

                           Την ακριβή μνεία των αρμόδιων αρχών επιβολής του νόμου της Δημοκρατίας της Κροατίας, στις οποίες η EUNAVFOR μπορεί να μεταφέρει πρόσωπα.

                           2)

                           Τις εγκαταστάσεις στις οποίες θα κρατούνται τα μεταφερόμενα πρόσωπα.

                           3)

                           Τον χειρισμό εγγράφων, περιλαμβανομένων των σχετικών με τη συλλογή αποδείξεων, τα οποία διαβιβάζονται στις αρμόδιες αρχές επιβολής του νόμου της Δημοκρατίας της Κροατίας όταν μεταφέρεται κάποιο πρόσωπο.

                           4)

                           Τα σημεία επαφής για τις κοινοποιήσεις.

                           5)

                           Έντυπα που χρησιμοποιούνται για τις μεταφορές.


title: 2014/348/ΕΕ: Απόφαση του Συμβουλίου, της 5ης Ιουνίου 2014 , για τη θέση που πρέπει να εγκριθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ για την τροποποίηση του πρωτοκόλλου 31 της συμφωνίας για τον ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

text:
               13.6.2014

               EL

               Επίσημη Εφημερίδα της Ευρωπαϊκής Ένωσης

               L 174/40

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 5ης Ιουνίου 2014
   για τη θέση που πρέπει να εγκριθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ για την τροποποίηση του πρωτοκόλλου 31 της συμφωνίας για τον ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

      (2014/348/ΕΕ)

   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 46 στοιχείο δ), το άρθρο 149, το άρθρο 153 παράγραφος 2 στοιχείο α), το άρθρο 175 τρίτο εδάφιο και το άρθρο 218 παράγραφος 9,
   Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο (1), και ιδίως το άρθρο 1 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το πρωτόκολλο 31 της συμφωνίας για τον Ευρωπαϊκό Οικονομικό Χώρο (εφεξής «η συμφωνία για τον ΕΟΧ») περιλαμβάνει ειδικές διατάξεις και ρυθμίσεις σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών.

               (2)

               Είναι σκόπιμο να επεκταθεί η συνεργασία των συμβαλλόμενων μερών της συμφωνίας για τον ΕΟΧ, ώστε να συμπεριλάβει τον κανονισμό (ΕΕ) αριθ. 1296/2013 του Ευρωπαϊκού Κοινοβουλίου και του Συμβουλίου (2).

               (3)

               Το πρωτόκολλο 31 της συμφωνίας για τον ΕΟΧ θα πρέπει, συνεπώς, να τροποποιηθεί, ώστε να καταστεί δυνατή η επέκταση της εν λόγω συνεργασίας από την 1η Ιανουαρίου 2014.

               (4)

               Η θέση της Ένωσης στη Μεικτή Επιτροπή του ΕΟΧ θα πρέπει, έτσι, να βασίζεται στο επισυναπτόμενο σχέδιο απόφασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που θα ληφθεί εξ ονόματος της Ένωσης στη Μεικτή Επιτροπή του ΕΟΧ για την προτεινόμενη τροποποίηση του πρωτοκόλλου 31 της συμφωνίας για τον ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών θα βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 5 Ιουνίου 2014.

            Για το Συμβούλιο

            Ο Πρόεδρος

         Ν. ΔΕΝΔΙΑΣ

      (1)  ΕΕ L 305 της 30.11.1994, σ. 6.

      (2)  Κανονισμός (ΕΕ) αριθ. 1296/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση προγράμματος της Ευρωπαϊκής Ένωσης για την απασχόληση και την κοινωνική καινοτομία («EaSI») και την τροποποίηση της απόφασης 283/2010/ΕΕ για τη δημιουργία Ευρωπαϊκού Μηχανισμού Μικροχρηματοδοτήσεων Progress για την απασχόληση και την κοινωνική ένταξη (ΕΕ L 347 της 20.12.2013, σ. 238.)

      ΣΧΕΔΙΟ
      ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ αριθ. …/2014
      της
      για την τροποποίηση του πρωτοκόλλου 31 της συμφωνίας για τον ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών
      Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
      Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής, «συμφωνία για τον ΕΟΧ»), και ιδίως τα άρθρα 86 και 98,
      Εκτιμώντας τα ακόλουθα:

                  (1)

                  Είναι σκόπιμο να επεκταθεί η συνεργασία των συμβαλλόμενων μερών της συμφωνίας για τον ΕΟΧ, ώστε να συμπεριλάβει τον κανονισμό (ΕΕ) αριθ. 1296/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση προγράμματος της Ευρωπαϊκής Ένωσης για την απασχόληση και την κοινωνική καινοτομία («EaSI») και την τροποποίηση της απόφασης 283/2010/ΕΕ για τη δημιουργία Ευρωπαϊκού Μηχανισμού Μικροχρηματοδοτήσεων Progress για την απασχόληση και την κοινωνική ένταξη (1).

                  (2)

                  Ως εκ τούτου, θα πρέπει να τροποποιηθεί το πρωτόκολλο 31 της συμφωνίας για τον ΕΟΧ ώστε να καταστεί δυνατή η επέκταση της εν λόγω συνεργασίας από την 1η Ιανουαρίου 2014,

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Το άρθρο 15 του πρωτοκόλλου 31 της συμφωνίας για τον ΕΟΧ τροποποιείται ως εξής:

                  1)

                  Στην παράγραφο 2, μετά τις λέξεις «παράγραφος 1», προστίθενται οι λέξεις «και που πραγματοποιούνται πριν από την 1η Ιανουαρίου 2014».

                  2)

                  Το ακόλουθο κείμενο προστίθεται στην παράγραφο 8:

                              «—

                                 32013 R 1296: Κανονισμός (ΕΕ) αριθ. 1296/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για το πρόγραμμα της Ευρωπαϊκής Ένωσης για την Απασχόληση και την Κοινωνική Καινοτομία (“EaSI”) και την τροποποίηση της απόφασης αριθ. 283/2010/ΕΕ για τη δημιουργία Ευρωπαϊκού Μηχανισμού Μικροχρηματοδοτήσεων Progress για την απασχόληση και την κοινωνική ένταξη (ΕΕ L 347 της 20.12.2013, σ. 238).
                              Το Λιχτενστάιν απαλλάσσεται από τη συμμετοχή και τη χρηματοδοτική συνεισφορά στο πρόγραμμα. Η Νορβηγία συμμετέχει και συνεισφέρει μόνο στον άξονα EURES του προγράμματος.».

                  3)

                  Το κείμενο της παραγράφου 5 αντικαθίσταται από το ακόλουθο κείμενο:
                  «Τα κράτη της ΕΖΕΣ συμμετέχουν στις κοινοτικές δράσεις που αναφέρονται στην πρώτη περίπτωση της παραγράφου 8 από 1ης Ιανουαρίου 1999, στις δραστηριότητες που αναφέρονται στη δεύτερη περίπτωση από 1ης Ιανουαρίου 2003 και στις δραστηριότητες που αναφέρονται στην τρίτη περίπτωση από 1ης Ιανουαρίου 2014.».

            Άρθρο 2
      Η παρούσα απόφαση αρχίζει να ισχύει την επόμενη ημέρα της τελευταίας κοινοποίησης που προβλέπεται στο άρθρο 103 παράγραφος 1 της συμφωνίας για τον ΕΟΧ (2).
      Εφαρμόζεται από την 1η Ιανουαρίου 2014.
      Άρθρο 3
      Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

         Βρυξέλλες,

               Για τη Μεικτή Επιτροπή του ΕΟΧ

               Ο Πρόεδρος

               Οι Γραμματείς

               της Μεικτής Επιτροπής του ΕΟΧ

         (1)  ΕΕ L 347 της 20.12.2013, σ. 238.

         (2)  [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]


title: Απόφαση (EE) 2015/2212 του Ευρωπαϊκού Κοινοβουλίου, της 27ης Οκτωβρίου 2015, σχετικά με την απαλλαγή όσον αφορά την εκτέλεση του προϋπολογισμού της κοινής επιχείρησης ENIAC για το οικονομικό έτος 2013

text:
               1.12.2015

               EL

               Επίσημη Εφημερίδα της Ευρωπαϊκής Ένωσης

               L 314/41

         ΑΠΌΦΑΣΗ (EE) 2015/2212 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 27ης Οκτωβρίου 2015
   σχετικά με την απαλλαγή όσον αφορά την εκτέλεση του προϋπολογισμού της κοινής επιχείρησης ENIAC για το οικονομικό έτος 2013
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της κοινής επιχείρησης ENIAC για το οικονομικό έτος 2013,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της κοινής επιχείρησης ENIAC για το οικονομικό έτος 2013, συνοδευόμενη από τις απαντήσεις της κοινής επιχείρησης (1),

               —

               έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2013, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 17ης Φεβρουαρίου 2015, σχετικά με τη χορήγηση απαλλαγής στην κοινή επιχείρηση όσον αφορά την εκτέλεση του προϋπολογισμού για το οικονομικό έτος 2013 (05306/2015 — C8-0049/2015),

               —

               έχοντας υπόψη την απόφασή του, της 29ης Απριλίου 2015 (3), με την οποία αναβάλλεται η απόφαση χορήγησης απαλλαγής για το οικονομικό έτος 2013, και τις απαντήσεις του εκτελεστικού διευθυντή της κοινής επιχείρησης ECSEL (πρώην κοινή επιχείρηση ENIAC),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (4),

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 (5) του Συμβουλίου, και ιδίως το άρθρο 209,

               —

               έχοντας υπόψη τον κανονισμό (ΕΚ) αριθ. 72/2008 του Συμβουλίου, της 20ής Δεκεμβρίου 2007, για τη σύσταση της κοινής επιχείρησης ENIAC (6),

               —

               έχοντας υπόψη τον κανονισμό (ΕΕ) αριθ. 561/2014 του Συμβουλίου, της 6ης Μαΐου 2014, για τη σύσταση της κοινής επιχείρησης ECSEL (7), και ιδίως το άρθρο 1 παράγραφος 2 και το άρθρο 12,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (8),

               —

               έχοντας υπόψη τον κατ' εξουσιοδότηση κανονισμό (ΕΕ) αριθ. 110/2014 της Επιτροπής, της 30ής Σεπτεμβρίου 2013, σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (9),

               —

               έχοντας υπόψη το άρθρο 94 και το παράρτημα V του Κανονισμού του,

               —

               έχοντας υπόψη τη δεύτερη έκθεση της Επιτροπής Ελέγχου του Προϋπολογισμού (A8-0285/2015),

               1.

               χορηγεί απαλλαγή στον εκτελεστικό διευθυντή της κοινής επιχείρησης ECSEL όσον αφορά την εκτέλεση του προϋπολογισμού της κοινής επιχείρησης ENIAC για το οικονομικό έτος 2013·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον pρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στον εκτελεστικό διευθυντή της κοινής επιχείρησης ECSEL, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 452 της 16.12.2014, σ. 26.

      (2)  ΕΕ C 452 της 16.12.2014, σ. 27.

      (3)  ΕΕ L 255 της 30.9.2015, σ. 424.

      (4)  ΕΕ L 248 της 16.9.2002, σ. 1.

      (5)  ΕΕ L 298 της 26.10.2012, σ. 1.

      (6)  ΕΕ L 30 της 4.2.2008, σ. 21.

      (7)  ΕΕ L 169 της 7.6.2014, σ. 152.

      (8)  ΕΕ L 357 της 31.12.2002, σ. 72.

      (9)  ΕΕ L 38 της 7.2.2014, σ. 2.